text: "Puoliverinen prinssi" oli kaupallisesti suuri menestys. Se tuotti viidessä päivässä 394 miljoonaa dollaria ollen maailman isoimmat lipputulot viidessä päivässä saanut elokuva. Elokuva tuotti lopulta 934 miljoonaa dollaria ja ylsi kahdeksanneksi maailman eniten tuottaneiden elokuvien listalla. Se oli myös vuoden 2009 toiseksi tuottoisin elokuva "Avatarin" jälkeen. Tällä hetkellä se on maailman kahdenneksitoista tuottanein elokuva.


title: Harry Potter ja puoliverinen prinssi (elokuva)

text: Lordi Voldemort (Ralph Fiennes) kiristää otettaan niin taika- kuin jästimaailmastakin. Hän lähettää kuolonsyöjiä tekemään tuhojaan Lontooseen ja on valinnut Draco Malfoyn (Tom Felton) erääseen salaiseen tehtävään. Severus Kalkaros (Alan Rickman) hyväksyy Bellatrix Lestrangen (Helena Bonham Carter) antaman haasteen ja vannoo rikkumattoman valan Dracon äidin, Narcissan (Helen McCrory), kanssa suojellakseen Dracoa ja saattaakseen tehtävän loppuun, mikäli Draco epäonnistuu siinä.


text: Harry (Daniel Radcliffe) lähtee Dumbledoren (Michael Gambon) mukaan vierailemaan Tylypahkan entisen taikajuomien opettajan, Horatius Kuhnusarvion (Jim Broadbent), luona. Kuhnusarvio piilottelee pelätessään Voldemortin ja kuolonsyöjien hyökkäystä. Dumbeldore käyttää Harrya häpeämättömästi syöttinä ja houkuttelee Kuhnusarvion palaamaan opettajaksi Tylypahkaan. Dumbledore kertoo Harrylle, että Kuhnusarvion paluu Tylypahkaan on äärimmäisen tärkeää.


text: Lähdettyään Fredin ja Georgen (James ja Oliver Phelps) uudesta kaupasta Harry, Ron (Rupert Grint) ja Hermione (Emma Watson) huomaavat Dracon ja Narcissan asioimassa kuolonsyöjien kanssa Borgin & Burkesilla. Harry uskoo, että Voldemort on tehnyt Dracosta kuolonsyöjän, mutta Ron ja Hermione ovat epäileväisiä. Tylypahkan pikajunassa Harry vakoilee Dracoa, joka vihjaa ystävilleen aikovansa jättää Tylypahkan lukuvuoden jälkeen. Draco huomaa Harryn, kangistaa hänet ja murtaa hänen nenänsä, mutta myöhemmin Luna (Evanna Lynch) pelastaa Harryn.


text: Tylypahkassa Harry ja Ron saavat viime hetkellä luvan osallistua Kuhnusarvion taikajuomatunneille ja joutuvat lainaamaan tunteja varten tarvittavat oppikirjat. Harryn kirjan entinen omistaja, ”Puoliverinen prinssi”, on tehnyt omia lisäyksiään kirjaan, ja niitä noudattamalla Harry alkaa loistaa taikajuomatunneilla. Ron ryhtyy Rohkelikkojen huispausjoukkueen uudeksi pitäjäksi ja tekee erään pelin aika useita ilmiömäisiä torjuntoja, minkä seurauksena hänestä tulee rohkelikkojen sankari. Hän aloittaa myös suhteen Lavender Brownin (Jessie Cave) kanssa, mikä särkee Hermionen sydämen. Harry löytää nyyhkyttävän Hermionen tähtitornista ja paljastaa olevansa itse ihastunut Ronin sisareen, Ginny Weasleyyn (Bonnie Wright).


text: Harry viettää joulun Weasleyiden luona ja lähentyy Ginnyn kanssa. He ovat lähellä suudella toisiaan jouluaattona, mutta Harrya tavoittelevat Bellatrix ja Fenrir Harmaaselkä (Dave Legeno) hyökkäävät Kotikoloon ja polttavat sen. Ylivoiman edessä he kuitenkin hylkäävät aikeensa ja jättävät Harryn, Tonksin (Natalia Tena), Lupinin (David Thewlis) ja Weasleyt katselemaan palavaa Kotikoloa.


text: Harry uskoo Dracon olevan vastuussa kahdesta yrityksestä riistää Dumbledorelta henki, joista toisessa Ron on lähellä menehtyä (toipilaana Ron paljastaa rakastavansa Hermionea). Harry kohtaa Dracon ja vahingoittaa tätä vakavasti eräällä kirouksella (sektumsempra), jonka hän on oppinut Puoliverisen prinssin kirjasta. Kirous viiltää Dracon rintakehään syvän haavan, ja järkyttynyt Harry vetäytyy paikalta samalla, kun Kalkaros parantaa Dracon. Ginny ja Harry, jotka pelkäävät kirjan sisältävän enemmänkin pimeää taikuutta, piilottavat kirjan tarvehuoneeseen ja suutelevat ensimmäistä kertaa.


text: Dumbledore näyttää Harrylle nuoren Tom Valedron (Hero Fiennes-Tiffin) muistoja ja paljastaa, että Kuhnusarvio pitelee hallussaan muistoa, joka on erittäin tärkeä Voldemortin kukistamisen kannalta. Harry saa muiston haltuunsa ja saa siitä selville, että Voldemort halusi tietoa hirnyrkkien valmistuksesta. Hirnyrkit vartioivat luojansa sielun palasta ja tekevät näin luojastaan kuolemattoman, ellei hirnyrkkejä tuhota. Kaksi Voldemortin hirnyrkeistä on jo tuhottu: Tom Valedron päiväkirja ja hänen äitinsä sormus. Sormusta koskettaessaan Harry saa näyn Voldemortista, ja Dumbledore huomaa sen. Saatuaan selville seuraavan hirnyrkin mahdollisen olinpaikan Dumbledore pyytää Harrya auttamaan hirnyrkin hakemisessa. He matkustavat kaukaiseen luolaan, missä Harry joutuu pakottamaan Dumbledoren juomaan hallusinaatioita aiheuttavan taikajuoman, joka kätkee sisäänsä medaljongin muotoisen hirnyrkin. Heikentynyt Dumbledore puolustaa heitä manaliuslaumaa vastaan ja kaikkoontuu Harry mukanaan takaisin Tylypahkan tähtitorniin. Sillä välin Bellatrix ja useat muut kuolonsyöjät pääsevät linnaan Dracon avulla.


text: Ensin Dumbledore pyytää Harrya hakemaan Kalkaroksen apuun, mutta lähestyvien askeleiden vuoksi hän käskee Harrya piiloutumaan. Draco paljastaa, että Voldemort on valinnut hänet tappamaan Dumbledoren, mutta lopulta hän ei kuitenkaan pysty tekemään sitä. Kalkaros ilmaantuu paikalle ja loihtii kuolinkirouksen tappaen Dumbledoren. Sitten hän, Draco ja kuolonsyöjät pakenevat linnasta. Ennen pakenemistaan Bellatrix loihtii pimeän piirron, tuhoaa suuren salin ja sytyttää Hagridin (Robbie Coltrane) mökin tuleen. Harry yrittää pysäyttää heidät, mutta Kalkaros torjuu Harryn loitsut, ja Bellatrix lamauttaa Harryn. Kalkaros paljastaa olevansa Puoliverinen prinssi ja pakenee. Harry palaa koululle ja löytää koulun henkilökunnan ja oppilaat suremasta Dumbledoren kuolemaa. He tuhoavat yhdessä pimeän piirron Dumbledoren kunniaksi.


text:
Myöhemmin Harry paljastaa Ronille ja Hermionelle, että medaljongin muotoinen hirnyrkki on tosiasiassa väärennös. Medaljongin sisällä on Voldemortille viesti, jonka on kirjoittanut ”R. A. M.”. R. A. M. kertoo viestissä varastaneensa oikean hirnyrkin aikomuksenaan tuhota se. Hänen viimeinen toiveensa on, että kun Voldemort kohtaa vertaisensa vastustajan, tämä on jälleen kuolevainen. Harry, Ron ja Hermione päättävät olla palaamatta Tylypahkaan viimeiseksi vuodekseen. Sen sijaan he vannovat saavansa selville, kuka R. A. M. on, ja etsivänsä loput hirnyrkit käsittäessään, että heidän taipaleensa on miltei ohi.
Harry Potter ja puoliverinen prinssi on kuudes elokuva seitsemänosessa Harry Potter -elokuvasarjassa. Kaikki elokuvat perustuvat J. K. Rowlingin luomaan "Harry Potter" -kirjasarjaan. Ensimmäinen elokuva, "Viisasten kivi", valmistui vuonna 2001 ja elokuvasarjan suosion myötä osien teko on jatkunut aina vuoteen 2011, jolloin "Harry Potter ja kuoleman varjelukset, osa 2" sai ensi-iltansa. Muita sarjaan kuuluvia ovat elokuvat "Salaisuuksien kammio" (2002), "Azkabanin vanki" (2004), "Liekehtivä pikari" (2005), "Feeniksin kilta" (2007) ja "Kuoleman varjelukset" (2010-2011).


text: Myös kirjasarja on saanut maailmanlaajuisen suosion: Sarjan ensimmäistä, toista ja kolmatta osaa oli vuoteen 2005 mennessä myyty 27,6 miljoonaa kappaletta. Rowling olikin ensimmäinen romaanikirjailija, jolla oli New York Timesin bestsellerlistalla neljän eniten myydyn joukossa kolme teosta 16 viikkoa. Neljännestä ja viidennestä kirjasta oli molemmista otettu siihen mennessä suurimmat kirjojen ensipainokset: "Liekehtivästä pikarista" 4,8 miljoonaa (3,8 miljoonaa USAan, loput Britanniaan) ja "Feeniksin killasta" 8,5 miljoonaa kappaletta. Esimerkiksi "Liekehtivän pikarin" painosmäärä oli 40 kertaa enemmän kuin mitä bestseller-listoilla yleensä olevista otetaan ja sitä oltiin varattu etukäteen 5,3 miljoonaa kappaletta. Se olikin sitten myös nopeimmin myyty kirja: pari päivää ilmestymisensä jälkeen 3,8 miljoonan kappaleen painoksesta oli myyty kolme miljoonaa kappaletta.


text: Elokuvan mahdollisiksi ohjaajiksi oli useita ehdokkaita. Guillermo del Toro kieltäytyi mahdollisuudesta ohjata elokuva, koska hän työskenteli "Hellboy II" -elokuvan parissa. Myös Anand Tuckeria ja Michael Hoffmania huhuttiin mahdollisiksi ohjaajiksi. Elokuvan ohjasi aiemmankin elokuvan ohjannut David Yates.


text: Sekä Clémence Poésy että Chris Rankin olivat molemmat kiinnostuneita palaamaan rooleihinsa mutta lokakuussa 2007 Poésy vahvisti, ettei hän ole palaamassa rooliinsa Fleur Delacourina ja Rankin sanoi, että Percy Weasleytä ei valitettavasti nähdä elokuvassa.


text: Bill Nighy olisi ollut kiinnostunut roolista ja Yates vahvisti, että Nighy tulee olemaan ensimmäinen valinta Rufus Rymistyirin rooliin viimeiseen elokuvaan. Yates kertoi "Wizard"-lehdelle taistelevensa Rymistyirin liittämisessä käsikirjoitukseen. Rymistyir ei mahtunut elokuvaan, mutta Nighy on vahvistettu rooliin elokuvaa "Kuoleman varjelukset" varten.


text: Koe-esiintymiset elokuvaa varten alkoivat huhtikuussa 2007 ja loppuivat 16. marraskuuta 2007.


text: Elokuvan kuvaukset alkoivat 17. syyskuuta 2007. Elokuvaa kuvattiin aiempin osien tavoin Leavesden Studiossa, Englannissa. Talvikohtauksia on kuvattu myös Bjorlissa, Norjassa. Kuvaukset päättyivät 17. toukokuuta 2008.


text: Elokuva oli ehdolla parhaan kuvauksen Oscar-palkintoon.


text: Elokuvan soundtrack julkaistiin 14. heinäkuuta 2009.


title: Mäkihypyn maailmancup 1980–1981

text: Mäkihypyn maailmancup 1980–1981 käsitti 28 osakilpailua, joista neljä peruttiin. Ensimmäinen osakilpailu pidettiin Oberstdorfissa Länsi-Saksassa 30. joulukuuta 1980 ja viimeinen osakilpailu Planicassa Jugoslaviassa 22. maaliskuuta 1981.


title: The Black Eyed Peas

text:
The Black Eyed Peas (tunnettu myös lyhenteellä BEP), on Yhdysvaltain Kaliforniasta kotoisin oleva hip hopia, funkia ja R&B:ta yhdistävä yhtye. He ovat tunnettuja monista hiteistään, kuten "Where is the Love?" (2003), "Shut Up" (2003), "Let's Get It Started" (2004), "Don't Phunk with My Heart" (2005), My Humps (2005), "Pump It" (2005) sekä uusimpina "Boom Boom Pow" (2009), "I Gotta Feeling" (2009) "Meet Me Halfway" (2009) "Rock That Body" (2010) "The Time (Dirty Bit)" (2010) sekä "Just Can't Get Enough" (2011)
The Black Eyed Peas on myynyt maailmanlaajuisesti yli 25 miljoonaa kappaletta.


title: The Black Eyed Peas

text: The Black Eyed Peasin historia alkaa jo vuodesta 1989, kun kahdeksasluokkalaiset will.i.am ja Apl.de.ap tutustuivat toisiinsa ja alkoivat yhdessä tehdä rap-musiikkia ja esiintyä Los Angelesin alueella. Miehet tekivät sopimuksen (Eazy-E:n johtaman) Ruthless Recordsin kanssa, kun Eazy-E:n managerin, Jerry Hellerin, sisaruksen poika oli huomannut kaksikon lahjakkuuden. Ystävänsä Dante Santiagon kanssa he perustivat trion, jolle antoivat nimeksi Atban Klann. Ruthless Records kuitenkin kieltäytyi julkaisemasta Atban Klannin debyyttialbumia, koska yhtyeen musiikin positiivisten teemojen ei uskottu kiinnostavan Ruthlessin asiakaskuntaa.


title: The Black Eyed Peas

text: Eazy-E menehtyi AIDS:iin vuonna 1995. Samana vuonna yhtye päätti muuttaa nimensä Black Eyed Peasiksi. Nimi tarkoittaa suomeksi mustasilmäpapuja. Dante Santiago korvattiin uudella jäsenellä, Taboolla, ja Kim Hill tuli yhtyeen taustalaulajaksi. Monista hip-hop-yhtyeistä poiketen Black Eyed Peas halusi esiintyä live-bändin kanssa ja myös musiikillisesti sekä ulkoasultaan he poikkeavat paljon perinteisestä Gangsta-rap-tyylistä, joka oli silloin Los Angelesin alueella hip-hopin pääsuuntaus. 90-luvun puolivälissä Black Eyed Peas esiintyi klubeilla, kunnes tekivät sopimuksen Interscope Recordsin kanssa ja julkaisivat ensimmäisen albuminsa Behind the Frontin vuonna 1998. Yhtye sai kuitenkin paljon kritiikkiä poikkeavasta tyylistään. Ensimmäisen levyn hittisingleksi nousi "Joints & Jam".


title: The Black Eyed Peas

text: Toinen albumi, Bridging the Gap, julkaistiin vuonna 2000. Se on tyyliltään melko samanlainen kuin ensimmäinen albumi: musiikissa on paljon funkin elementtejä. Ensimmäiselläkin levyllä kappaleen "Love Won't Wait" tekemiseen osallistunut R&B- ja soul-tähti Macy Gray teki myös toisella levyllä yhteistyötä Black Eyed Peasin kanssa. Yhdessä he levyttivät kappaleen "Request + Line", josta tuli Bringing the Gapin hittisingle. Albumilla esiintyi myös muita hip-hop maailman isoja nimiä kuten De La Soul, sekä kuuluisa rap-tähti Wyclef Jean. Levyn julkaisun jälkeen taustalaulaja Kim Hill lähti yhtyeestä.


title: The Black Eyed Peas

text: Todellinen läpimurto tapahtui yhtyeen julkaistessa kolmannen albuminsa, Elephunkin, vuonna 2003. Kim Hilliä korvaamaan oli tullut uusi naisvokalisti, Fergie. Hänet oli alun perin ajateltu Hillin tapaan taustalaulajaksi, mutta Fergien voimakas ääni ja vahva karisma tekivät hänestä yhtyeen neljännen jäsenen. Kokoonpanomuutoksen lisäksi yhtye muutti nimensä nykyiseen muotoonsa "The Black Eyed Peas". Elephunkin ensimmäinen hitti oli sodanvastainen "Where Is The Love?", jossa esiintyi myös pop-laulaja Justin Timberlake. Toinen suuri hitti oli "Shut Up", joka oli edellisen ohella Suomessakin ahkerassa radiosoitossa. Elephunk oli maailmanlaajuisesti erittäin suosittu ja myi kultaa sekä (multi)platinaa Yhdysvalloissa, Britanniassa, Saksassa, Suomessa ja muuallakin Euroopassa.


title: The Black Eyed Peas

text: Albumilla nimellä "Let's Get Retarded" muutettiin muotoon "Let's Get It Started" NBA:n finaalin mainostusta varten. Uusittu versio kappaleesta julkaistiin singlenä. Kappaleen sanoituksen muuttaminen vaikutti luonnollisesti paljon myös kappaleen teemoihin. Alkuperäinen versio "Let's Get Retarded" kertoo lähinnä rankasta juhlimisesta, kun taas "Let's Get It Started" on huomattavasti salonkikelpoisempi versio. Kappale sai vuonna 2005 parhaan rap-esityksen Grammy-palkinnon.


title: The Black Eyed Peas

text: Yhtyeen alkuvaiheissa mukana ollut Dante Santiago esiintyy muutamalla Elephunkin kappaleella taustalaulajana. Myös seuraavalla levyllä hän lauloi muutamia taustoja, vaikka ei varsinaisesti enää yhtyeen jäsen olekaan.


title: The Black Eyed Peas

text: Neljäs albumi, Monkey Business, julkaistiin 7. kesäkuuta 2005. Levyn ensimmäinen single oli "Don't Phunk With My Heart", joka odotetusti sai maailmanlaajuisesti paljon suosiota. Tämä single toi The Black Eyed Peasille toisen rap-Grammyn. "My Humps" sai kuitenkin kritiikkiä yksipuolisesta sanoituksestaan ja suosittu internetsivusto Something Awful "palkitsi" kappaleen vuoden typerimpänä lauluna.


title: The Black Eyed Peas

text: Monkey Business-levyllä The Black Eyed Peas teki taas yhteistyötä Justin Timberlaken kanssa ja yhdessä levytettiin kappale "My Style". Levyllä esiintyy myös funk- ja soul-legenda James Brown kappaleessa "They Don't Want Music". Rock-tähti Stingin kanssa yhteistyössä tehtiin "Englishman In New Yorkin" melodiselle pohjalle perustuva kappale "Union".


title: The Black Eyed Peas

text: Viides studioalbumi julkaistiin 3. kesäkuuta 2009. Albumin ensimmäinen single "Boom Boom Pow" julkaistiin 5. maaliskuuta. Levyltä julkaistiin kaksi promosingleä: "Imma Be" ja "Alive". Toinen virallinen single "I Gotta Feeling" julkaistiin 16. kesäkuuta ja kolmas single "Meet Me Halfway" julkaistiin syyskuussa 2009.


title: The Black Eyed Peas

text: Vuonna 2009 yhtye teki ennätyksen, kun se pysyi muutamalla eri kappaleella yhtäjaksoisesti 26 viikkoa Billboard Hot 100 -listan kärjessä. Helmikuussa 2010 siitä tuli ensimmäinen yhtye yhdeksääntoista vuoteen, jolla on ollut listalla yhtä aikaa kolme singleä samalta albumilta.


title: Supervalta

text: Supervalta on globaalisti vaikutusvaltainen, johtava suurvalta, joka kykenee pakottamaan tahtoonsa voimakkaimmatkin valtiot ja käymään sotaa joka puolella maailmaa. Termiä käytettiin Yhdysvalloista ja Neuvostoliitosta kylmän sodan aikana. Neuvostoliiton hajoamisesta vuodesta 1991 Yhdysvallat on ollut ainoa supervalta.


title: Supervalta

text: Supervalta-termiä käytettiin myös 1920-luvulla kuvaamaan sähköistettyjä maita. Nykymerkityksessään termiä käytettiin Oxford English Dictionaryn mukaan ensi kerran vuonna 1930.


title: Supervalta

text: Poliittisen merkityksen termille antoi Columbian yliopiston kansainvälisen politiikan professorin William Thornton Rickert Foxin vuonna 1943 julkaistu kirja "The Superpowers". Sen mukaan tuolloin supervaltoja olivat Yhdysvallat, Neuvostoliitto ja brittiläinen imperiumi. Viimeistään Suezin kriisi vuonna 1956 osoitti, ettei Britanniasta ollut supervallaksi muiden rinnalle edes yhteistyössä Ranskan ja Israelin kanssa.


title: Supervalta

text: Ranskan ulkoministeri Hubert Védrine puolestaan kuvasi 1990-luvulla yksin hegemonia-asemassa ollutta Yhdysvaltoja ”hypervallaksi”.


title: Supervalta

text: 1990-luvulta alkaen myös Kiinaa on yhä useammin alettu pitää mahdollisena tulevana supervaltana maan nopean talouskasvun ja kasvavan maailmanpoliittisen roolin vuoksi.


title: Saarijärven–Viitasaaren seutukunta

text: Saarijärven–Viitasaaren seutukunta on yksi Suomen seutukunnista. Se sijaitsee Keski-Suomen maakunnassa. Siihen kuuluu kahdeksan kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 138.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Turunmaan seutukunta

text: Turunmaan seutukunta () on yksi Suomen seutukunnista. Se sijaitsee Varsinais-Suomen maakunnassa. Siihen kuuluu kaksi kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 021.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Mäkihypyn maailmancup 1981–1982

text: Mäkihypyn maailmancup 1981–1982 käsitti 24 osakilpailua, joista kaksi peruttiin. Ensimmäinen osakilpailu pidettiin Cortina d'Ampezzossa Italiassa 20. joulukuuta 1981 ja viimeinen osakilpailu Planicassa Jugoslaviassa 28. maaliskuuta 1982.


title: Viola d’amore

text: Viola d’amore eli lemmenviulu (; ; ; ) on suunnilleen alttoviulun kokoinen otenauhaton viola da gamban sukuinen jousisoitin, jossa on yleensä 14 kieltä. Kielistä seitsemää soitetaan ja seitsemän muuta ovat resonanssikieliä. Viola d’amorea käytettiin erityisesti barokin aikana. Barokin jälkeen soitin jäi käytöstä, mutta 1900-luvulla kiinnostus sitä kohtaan alkoi herätä uudelleen. Muun muassa tšekkiläinen Leoš Janáček käytti viola d’amorea oopperassaan "Katja Kabanova".


title: Kōbe

text: Kōbe () on Japanin Hyōgon prefektuurin pääkaupunki Honshūn saarella Kansain alueella. Se sijaitsee prefektuurin kaakkoisosassa Tyynenmeren Osakanlahden rannikolla Osakan länsipuolella ja muodostaa yhdessä Osakan ja Kioton kanssa Keihanshinin metropolialueen. Kōbessa on 1 533 290 asukasta (vuonna 2017) ja sen pinta-ala on 557,02 neliökilometriä. Se nimitetty yhdeksi Japanin virallisista suurkaupungeista.


title: Kōbe

text: Kōben länsiosista löydetyt työkalut osoittavat, että kaupungin alueella on ollut asutusta jo paleoliittisella kaudella ja jōmon-kaudella. Paikkakunta on Nara-kaudelta lähtien ollut merkittävä kauppasatama, josta käytiin kauppaa muun muassa Kiinan Song- ja Ming-dynastioiden kanssa. Satama tunnettiin silloin ”Owadan ankkuripaikkana” ("Owada no tomari"). 1100-luvulla kaupungin alueella sijaitsi Japanin lyhytaikainen pääkaupunki Fukuhara-kyō. Siellä käytiin myös Genpei-sodan merkittävä Ichinotanin taistelu. Myöhemmin satama tuhoutui sodissa ja ulkomaankauppa siirtyi Sakaihin. Edo-kaudella 1600–1800-luvuilla se kiellettiin "sakoku"-säädösten myötä, mutta Kōbe vilkastui sitä vastoin jälleen Osakasta Edoon, Seton sisämerelle ja Japaninmerelle suuntautuneen kotimaankaupan ansiosta. Edo-kaudella kaupunki kehittyi myös sakentuotannon keskuksena. Muromachi-kaudelta Edo-kaudelle saakka kaupungin satamaa nimitettiin ”Hyōgon satamaksi” ("Hyōgo no tsu").


title: Kōbe

text: Kaupungin nimen arvellaan olevan peräisin sanasta "kanbe" (), joka kirjoitetaan samoin kirjoitusmerkein. Se viittasi šintolaista pyhäkköä verojen kautta tukeviin henkilöihin, tarkemmin 44 perheeseen, jotka määrättiin tukemaan Ikutan pyhäkköä vuonna 806.


title: Kōbe

text: Meiji-restauraation jälkeen vuonna 1868 Kōben satama avattiin jälleen ulkomaankaupalle, ja siitä tuli Meiji-kaudella yksi maan tärkeimmistä satamista. Kōben väkiluku alkoi kasvaa nopeasti, ja vuonna 1889 Japanin kuntalaitoksen perustamisen yhteydessä sille myönnettiin kaupunkioikeudet. Silloin siellä oli noin 130 000 asukasta. Kōbeen asettui paljon ulkomaalaisia, joiden myötä kaupunkilaiset tutustuivat ensimmäisten japanilaisten joukossa länsimaiseen kulttuuriin, kuten ruokaan, muotiin ja viihteeseen. Kōbe tunnetaankin Japanin jazzin ja elokuvataiteen syntypaikkana. Miljoonan asukkaan rajan Kōbe ylitti osin kuntaliitosen kautta jo 1940-luvun vaihteessa, mutta toisen maailmansodan vuoksi sen asukasluku laski noin kolmasosaan. Sodan jälkeen kaupunki toipui nopeasti Korean sodan mukanaan tuoman talouskasvun ja 1950-luvun nousukauden myötä.


title: Kōbe

text: Toisen maailmansodan aikana 17. maaliskuuta 1945 kaupunkia pommitettiin 331 B-29 Superfortress -pommikoneen voimin. Pommituksissa kuoli yli 8 000 asukasta ja suuri osa kaupungista tuhoutui.


title: Kōbe

text: 17. tammikuuta 1995 lähellä kaupunkia sattunut magnitudin (M) 6,9 maanjäristys tappoi 6 433 ihmistä ja jätti noin 300 000 kodittomaksi. Kōben satama oli ennen maanjäristystä Japanin vilkkain, mutta nykyään vain kolmanneksi suurin.


title: Kōbe

text: Kōbe jakautuu yhdeksään suuralueeseen. Niistä asukasluvultaan suurin on Nishi-ku, pinta-alaltaan vuorostaan Kita-ku. Kaupungin ydinalueen muodostaa Chūō-ku.


title: Kōbe

text: Kōbessa sijaitsee Kōben lentoasema, joka on avattu vuonna 2006 tekosaarelle kaupungin keskustan kaakkoispuolelle. Lentoasemalta on vain kotimaan lentoja, muun muassa Tokion Hanedaan. Kaupungin läheisyydessä sijaitsevat myös Itamin lentoasema viereisessä Itamin kaupungissa ja Kansain kansainvälinen lentoasema Osakanlahden toisella puolella. Kōben lentoasemalta johtaa sinne suora, noin puoli tuntia kestävä lauttayhteys.


title: Kōbe

text: Kōbea palvelee JR Nishi-Nihonin operoima luotijunayhteys San’yō Shinkansen, joka liittää kaupungin lännessä Fukuokaan ja idässä Tōkaidō Shinkansenin kautta Tokioon. Matka-aika Tokioon on noin kaksi tuntia 40 minuuttia. San’yō Shinkansen pysähtyy Shin-Kōben rautatieasemalla kaupungin keskustan pohjoispuolella. JR:n operoimia konventionaalisia rautatielinjoja ovat Osakasta Kōben kautta Himejiin johtava Kōbe-linja (osa San’yō-päälinjaa), joka pysähtyy tärkeillä Kōben ja Sannomiyan rautatieasemilla, ja Fukuchiyama-linja kaupungin pohjoisosassa.


title: Kōbe

text: Kaupunkia palvelevat myös useat yksityisten rautatieyhtiöiden linjat: Hankyū-rautateiden Kōbe-päälinja, Hanshin-rautateiden Hanshin-päälinja, San’yō-rautateiden päälinja, Kōbe-rautateiden Arima-linja, Sanda-linja ja Ao-linja sekä Hokushin-kyūkō-rautatie. Niistä ensimmäiset seurailevat kaupungin tiheästi rakennettua rannikkoaluetta, Arima-linja, Sanda-linja, Ao-linja ja Hokushin-kyūkō-rautatie vuorostaan liittävät rannikkoalueen kaupungin vuoristoisiin pohjoisosiin. Kōbessa toimivat myös Kōben metro, jolla on kaksi linjaa, ja Kōbe shinkōtsū -yhtiö, joka operoi kahta automaattimetrolinjaa kaupungin rannikon tekosaarille (Port Liner ja Rokkō Liner). Useat kaapelivaunut ja funikulaarit tarjoavat pääsyn kaupunkia ympäröiville vuorille.


title: Kōbe

text: Useat moottoritiet liittävät Kōben ympäristön kaupunkeihin. Sisämaassa kulkevat itä–länsisuuntaiset Chūgoku-moottoritie ja San’yō-moottoritie, rannikkoa seurailee Hanshin-moottoritie. Kaupungin länsiosassa sijaitseva Akashi-Kaikyōn silta, maailman pisin riippusilta, yhdistää Kōben Awajin saareen ja sen kautta Shikokuun. Kilpailu Kōbesta Osakan kautta Tokioon johtavalla linja-autoreitillä on kiivasta, ja useat yritykset tarjoavat yöbussiyhteyksiä Tokioon saakka. Yhteyden kesto on noin 8–9 tuntia. Kaupungissa toimii lisäksi laaja kunnallinen linja-autoverkosto, jonka merkittävimpiä terminaaleja ovat Kōben, Sannomiyan ja Rokkōn rautatieasemat.


title: Kōbe

text: Kōbella on kahdeksan sisar- ja ystävyyskaupunkia ja niiden lisäksi kaksi yhteistyökaupunkia.


title: Anatoli Tarasov

text: Anatoli Vladimirovitš Tarasov (, 10. joulukuuta 1918 Moskova – 23. kesäkuuta 1995 Moskova) oli venäläinen jääkiekkovalmentaja. Häntä pidetään venäläisen jääkiekkoilun isänä. Tarasov valmensi Neuvostoliiton maajoukkueen yhdeksään maailmanmestaruuteen ja kolmeen olympiakultaan ja kahdeksaan Euroopan mestaruuteen. Hänet erotettiin, kun joukkue saavutti "vain" hopeamitalin. Tarasov tunnettiin ankarista harjoitusmenetelmistään ja kovasta kuristaan. Tarasov valmensi myös armeijan joukkuetta TsSKA Moskovaa. Tarasov saavutti TsSKA:n valmentajana 17 Neuvostoliiton mestaruutta vuosina 1947–1974.


title: Anatoli Tarasov

text: Tarasovin mukaan on nimetty yksi KHL-liigan neljästä divisioonasta.


title: Sigbjørn Normann

text: Sigbjørn Normann on norjalainen mäkihyppytuomari.


title: Sigbjørn Normann

text: Normann tuli mäkihypyn maailmancupin kaudella 2004–2005 laajalti tunnetuksi, koska antoi Suomen Janne Ahoselle toistuvasti liian alhaisia tyylipisteitä tämän hypyistä. Yleisimmin Normann antoi Ahoselle pisteet 17,5 muiden tuomarien pisteiden ollessa vähintään 18,5. Kauden loppupuolella Normann hyllytettiinkin tehtävästään maailmancupin kilpailujen tuomarina.


title: Sigbjørn Normann

text: Normann toimi tuomarina myös MM-kisoissa Oberstdorfissa 2005. Janne Ahosen voitettua suurmäen maailmanmestaruuden, hän kilpailun jälkeisessä lehdistötilaisuudessa kuittasi Normannin toiminnan ""vain urheiluksi"", mutta lisäsi: ""onhan se komea saada hypystään pisteet: 19,0–19,0–19,0–17,5–19,0""


title: Sigbjørn Normann

text: Normannin nimi nousi julkisuuteen jälleen mäkiviikolla 2009–2010, kun hän epäonnistui Innsbruckin kilpailussa ja potkittiin pois Bishofschofenin kilpailusta.


title: Earth Observing System

text: Earth Observing System (EOS) on NASAn satelliittien avulla tehtävä kaukokartoitusohjelma.


title: Earth Observing System

text: Sen tarkoitus on jatkaa ajallisesti pitkiä mittaussarjoja ja saada niiden tulkinnalla parempi ymmärrys Maan toiminnasta nk. integroituna järjestelmänä. Projektiin kuuluu useita satelliitteja instrumentteineen, jotka tuottavat suuria määriä mittaustietoa Maan pinnasta, biosfääristä, ilmakehästä sekä meristä.


title: Earth Observing System

text: EOS-sarjaan kuuluvat tärkeimmät satelliitit ovat EOS-Terra (laukaistu 1999), EOS-Aqua (2002) ja EOS-Aura (2004).


title: Laulusarja

text: Laulusarja on ryhmä lauluja, jotka on tarkoitettu esitettäväksi yhtenä kokonaisuutena. Tavallisesti kaikki laulut ovat samalta säveltäjältä ja käyttävät saman runoilijan sanoitusta. Laulusarjan osat liittyvät samaan teemaan tai tarinaan. Termiä käytetään tavallisesti klassisen musiikin puolella sarjoista, jotka koostuvat liedeistä.


title: Laulusarja

text: Klassisia esimerkkejä laulusarjoista ovat muun muassa Franz Schubertin säveltämät laulusarjat. Orkesterisäestyksellisten liedien sarjoista esitetyimpiä ovat muun muassa Richard Straussin "Vier letzte Lieder" ja Gustav Mahlerin laulusyklit.


title: Laulusarja

text: Pop- ja rockmusiikissa laulusarjaa kutsutaan nimellä medley. Kuuluisia sellaisia ovat The Beatlesin medley levyltä "Abbey Road", The Whon "Quick One While He’s Away" ja Green Dayn "Jesus of Suburbia".


title: Apl.de.ap

text: Allan Pineda Lindo, Jr. (s. 28. marraskuuta 1974 Angeles, Filippiinit), taiteilijanimeltään apl.de.ap, on yhdysvaltalainen rap-artisti, musiikkituottaja ja yksi hip hop -yhtye The Black Eyed Peasin perustajajäsenistä.


title: Apl.de.ap

text: Apl.de.ap syntyi köyhällä Sapang Baton alueella filippiiniläisen äidin ja afro-amerikkalaisen isän lapseksi. Hänen isänsä kuitenkin hylkäsi perheen pian apl.de.apin syntymän jälkeen. Apl.de.apin äiti, Christina Pineda, kasvatti yksin hänet sekä hänen neljä veljeään ja kaksi siskoaan. Vaatimattomasta taustastaan huolimatta apl.de.ap on onnistunut nousemaan The Black Eyed Peasin jäsenenä varsin huomattavaan asemaan muusikkona.


title: Apl.de.ap

text: Musiikki on aina ollut osa apl.de.apin elämää: hänen ensimmäisiä vaikuttajiaan ovat olleet Stevie Wonder, The Eagles, The Beatles ja kuuluisa filippiiniläinen rock/folkyhtye Asin. Hip hopista tuli mukaan kuvioihin breakdancen kautta. Hän oli nähnyt paikallisten lasten breikkaavan ja päätti opetella itsekin.


title: Apl.de.ap

text: Kun apl.de.ap oli 14-vuotias, yhdysvaltalaisen Hudgensin perhe adoptoi hänet, ja hän muutti Los Angelesiin, Kaliforniaan jättäen taakseen synnynmaansa ja biologisen perheensä. Kaksirotuisena maahanmuuttajana sopeutuminen uuteen kotiin vei aikaa. Nuoremmat high schoolin oppilaat jahtasivat häntä päivittäin kotiinsa asti kysellen mistä hän on tullut. Muutto Filippiinien maaseudulta urbaaniin Los Angelesiin oli muutenkin melkoinen kulttuurishokki nuorelle miehelle.


title: Apl.de.ap

text: Helpottaakseen apl.de.apin sopeutumista uuteen ympäristöön, hänen adoptio-isänsä pyysi ystävänsä siskoa huolehtimaan pojasta hänen ollessaan töissä. Nainen toi mukanaan 13-vuotiaan poikansa, Williamin, joka ystävystyi nopeasti apl.de.apin kanssa. Will.i.am oli apl.de.apin ensimmäinen ystävä Los Angelesissa ja he jakoivat kiinnostuksen musiikkiin sekä tanssiin. Apl.de.ap olisi voinut helposti ajautua lähiseutujen jengeihin, mutta hän valitsi mieluummin tanssin.


title: Apl.de.ap

text: Parivaljakko perusti pian breakdance-ryhmän nimeltä Tribal Nation ja he esiintyivät usein Etelä-Kalifornian juhlissa ja muissa tapahtumissa. Yhteistyön syvetessä he ottivat mukaan kolmannen jäsenen, Dante Santiagon, ja nimesivät ryhmänsä Atban Klanniksi (ATBAN tulee sanoista "A Tribe Beyond a Nation"). Atban Klannista tuli osa Los Angelesin hip-hop- ja breakdance-maailmaa. He kirjoittivat sopimuksen Eazy-E:n Ruthless Recodsin kanssa, mutta heidän debyyttialbumiaan "Grass Roots" ei koskaan julkaistu. Musiikin ei uskottu menevän kaupaksi Ruhtless Recordsin asiakaskunnalle.


title: Apl.de.ap

text: Eazy-E:n kuoltua AIDSiin 1995, Dante Santiago lähti Atban Klannista. Meksikolais-amerikkalainen Jaime "Taboo" Gomez liittyi samana vuonna mukaan apl.de.apin ja will.i.amin ryhmään ja he päättivät nimetä itsensä Black Eyed Peasiksi. Ensimmäinen albumi, Behind The Front, julkaistiin 1998 ja toinen, Bridging The Gap, 2000. Tämän jälkeen yhtyeeseen liittyi vielä Stacy "Fergie" Ferguson ja nimi muutettiin nykyiseen muotoonsa: The Black Eyed Peas. Kolmas albumi, Elephunk, julkaistiin 2003, Monkey Business vuonna 2005 ja tuorein albumi The E.N.D näki päivänvalon vuonna 2009.


title: Apl.de.ap

text: Apl.de.ap kertoo elämäntarinansa Elephunk -levyn kappaleella "The Apl Song". Kertosäe on kokonaan tagalogiksi ja se on otettu Asinin kappaleesta "Balita". Kappaleessa viitataan esimerkiksi apl.de.apin nuoremman veljen itsemurhaan. "The Apl Songin" musiikkivideo pääsi Filippiineillä listaykköseksi ja yhtenä sen keskeisenä teemana on toisessa maailmansodassa Yhdysvaltojen joukossa taistelleet filippiiniläisveteraanit.


title: Apl.de.ap

text: Myös Monkey Business-albumilla on kokonaan tagaloginkielinen kappale "Bebot". Black Eyed Peasin Aasian-kiertueen aikana 2004 Filippiinien televisiossa näytettiin apl.de.apin elämäntarinaan perustuva tv-draama "Maalaala Mo Kaya" (Aiotko muistaa?), joka kertoi Sapang Batossa asuvasta köyhästä perheestä. Apl.de.apia kiusattiin pienenä "balugaksi", joka vastaa suomen kielen sanaa neekeri.


title: Suomen Tiedeseura

text: Suomen Tiedeseura eli Societas Scientiarum Fennica () on Suomen vanhin, vuonna 1838 perustettu tiedeakatemia.


title: Suomen Tiedeseura

text: Tiedeseuran tarkoituksena on edistää tieteellistä keskustelua ja julkaisutoimintaa Suomessa. Seura jakaantuu neljään osastoon, jotka ovat matemaattis-fysikaalinen, biotieteellinen, humanistinen, sekä yhteiskuntatieteellinen osasto. Se valitsee itse jäsenensä, jotka siten edustavat alansa tutkijaeliittiä. Kuhunkin osastoon kuuluu 30 korkeintaan 67-vuotiasta jäsentä ja lisäksi ikärajan ylittäneet seniorijäsenet. Tiedeseuralla on lisäksi ulkomaisia jäseniä (noin 120) ja kunniajäseniä. Vuonna 2016 kunniajäseneneksi kutsuttiin talousnobelisti Bengt Holmström.


title: Suomen Tiedeseura

text: Suomen Tiedeseura perustettiin keisari Nikolai I:n päätöksellä keväällä 1838. Perustamisanomuksen takana oli 15 merkittävää tiedemiestä, joista aktiivisimmat olivat fyysikko ja seuran ensimmäinen puheenjohtaja Gustaf Gabriel Hällström, sekä matemaatikko ja ensimmäinen sihteeri Nathanael Gerhard af Schultén. Edellinen oli tehnyt uraauurtavaa tutkimusta muun muassa veden tiheyden ja korkeusmuutosten parissa. Jälkimmäinen oli niin ikään aktiivinen akateeminen tutkija.


title: Suomen Tiedeseura

text: Tiedeseuran hallituksen puheenjohtaja toimii professori Jukka Meurman (2018-). Seuran pysyvä sihteeri on Helsingin yliopiston matematiikan professori Mats Gyllenberg. Aiemmin tiedeseuran puheenjohtajana ovat olleet muun muassa kemian professori Pekka Pyykkö, patologian professori Leif Andersson ja historian professori Matti Klinge.


title: Suomen Tiedeseura

text: Suomen Tiedeseuralla on huomattava omaisuus, jonka turvin se jakaa apurahoja ja palkintoja. Seura jakaa vuosittain E. J. Nyströmin (25 000 euroa) ja Magnus Ehrnroothin palkinnot (17 500 euroa), sekä joka toinen vuosi Theodor Homénin palkinnon (17 500 euroa). Tiedeseura avustaa myös muutaman ulkopuolisen säätiön tai rahaston apurahojen saajien valintaa.


title: Suomen Tiedeseura

text: Seura tukee tieteen harjoitusta ja yhdessä Suomalaisen Tiedeakatemian kanssa on usein edustettuna myös kansainvälisillä foorumeilla. Jäsenistön laajaa asiantuntemusta on hyödynnetty lukuisissa yliopistollisissa kysymyksissä. Seura julkaisee vuosikirjaa Sphinx, jossa julkaistaan esimerkiksi seuran jäsenten vuoden aikana pitämät esitelmät ja muistopuheet.


title: Suomen Tiedeseura

text: Vuosijuhlaansa Suomen Tiedeseura viettää perinteisesti keisari Aleksanteri II:n syntymäpäivänä 29. huhtikuuta.


title: Vulviitti

text: Vulviitti tarkoittaa ulkosynnyttimien tulehdusta. Lisäksi epähygieniasyistä miehillä voi esiintyä vähän samantapainen tulehdus terskassa. Oireina on alapään kirvely ja kutina, joskus eritteet. Tauti ei ole vakava, ja se paranee yleensä itsestään. Alapää kannattaa pestä haalealla vedellä, pitää ilmavana ja infektion pahetessa mennä lääkäriin. Alle neljävuotiaan kohdalla lääkärin tutkimus on aiheellinen, jottei tauti pahenisi tai leviäisi. Myös lapsilla voi olla vulviitti tai muita vastaavia infektioita. Vulviittia esiintyy kuitenkin enemmän aikuisilla.


title: Vulviitti

text: Emättimen ja ulkosynnytinten tulehdusta sanotaan vulvovaginiitiksi. Vulviittia ja vulvovaginiittia aiheuttavat alkueliöt, sienet, esimerkiksi hiiva ja eräät bakteerit ja herpes-virus. Vaikka tauti voi tarttua sukupuoliyhdynnässä, se ei ole sukupuolitauti koska sillä on myös muita tartuntareittejä. Jopa tiukat vaatteet voivat aiheuttaa tulehduksen. Hoitona on asianmukainen lääkitys. Huolellinen hygienia nopeuttaa paranemista.


title: NOFX

text: NOFX on vuonna 1983 perustettu punk-yhtye San Franciscosta, Yhdysvalloista. Yhtye on julkaissut kymmenen studioalbumia ja myynyt maailmanlaajuisesti yli kuusi miljoonaa äänitettä. NOFX on yksi kaikkien aikojen menestyneimmistä indie-yhtyeistä maailmassa.


title: NOFX

text: Yhtyeen musiikki koostuu monista erilaisista aineksista, kuten melodisesta hardcoresta, skate punkista ja ska-musiikista. Sanoitukset ovat satiirisia ja käsittelevät muun muassa politiikkaa, yhteiskuntaa, erilaisia alakulttuureita, rasismia, musiikkiteollisuutta ja uskontoa.


title: NOFX

text: Kitaristi Eric Melvin ja rumpali Dillon perustivat NOFX:n vuonna 1983 Los Angelesissa. Kokoonpanoon valittiin myöhemmin Steve Kidwiller sekä False Alarm -yhtyeeseen kuulunut basisti Mike "Fat Mike" Burkett. Mike ja Eric olivat tavanneet muutamaa vuotta aiemmin skeittausharrastuksen parissa. Mike oli kirjoittanut aikaisemmin muutamia kappaleita. Eric puolestaan teki kappaleen nimeltään "Take Part", joka kuulosti huonolta versiolta Monkeesin "Steppin' Stonesta".


title: NOFX

text:
Yhtyeen alkutaival oli vaikeuksien siivittämä. Jo ensimmäisten harjoitusten jälkeen rumpali Dillon erosi yhtyeestä, ja tilalle valittiin Caustic Cause -yhtyeestä Erik Sandin. Steve Kidwiller ei saanut kyytiä harjoituksiin kotoaan Orangen piirikunnasta - NOFX oli neljän hengen yhtye, mutta Steve ei ollut päässyt vielä yksiinkään harjoituksiin.
Melvin ja Burkett viettivät aikaa usein Burkettin luona kuunnellen punk-musiikkia. Melvin keksi nimen NO-FX, joka valittiin yhtyeen nimeksi. Yhtyeen nimi tulee bostonilaisen hardcore-yhtyeen, Negative FX:n, nimestä.


title: NOFX

text: NOFX:n ensimmäinen esiintyminen oli Cathay de Grande -klubilla. Jäsenten ystävien yhtye Justice League esiintyi kyseisessä paikassa, ja NOFX sopi soittavansa ystäviensä soittimilla näiden esiinnyttyä. Mukana oli vain kolme jäsentä - Fat Mike, Melvin ja Sandin. He esittivät neljä kappaletta, jotka olivat itse asiassa ainoat, jotka he tuolloin pystyivät soittamaan. Kidwillerin kuultua muiden esiintyneen ilman häntä hän erosi yhtyeestä.


title: NOFX

text: Vuonna 1983 NOFX äänitti ensimmäisen demonauhansa, jonka tuotti Germs-yhtyeen rumpali Don Bolles. Palkkioksi yhtyeen jäsenet ostivat Bollesin autoon bensiiniä. Fat Mike ja Melvin aikoivat aluksi jakaa laulamisen, mutta koska Melvin osasi juuri ja juuri soittaa kitaraa, Fat Mikestä tuli laulaja. Demon äänitysten jälkeen NOFX alkoi jakaa mainoksia, joissa kehotettiin lähettämään yhtyeelle tyhjä C-kasetti, johon he nauhoittaisivat demon kappaleet.


title: NOFX

text: NOFX alkoi saada kirjeitä ihailijoiltaan. Eräs mies Boisesta lupasi maksaa 200 Yhdysvaltain dollaria autotalliesiintymisestä. Pojat sopivat esiintymiset myös Ashlandiin, Portlandiin, Renoon ja Oregoniin. Keikkabussina toimi Melvinin vanhempien auto. Matkalla Renoon jäsenet yöpyivät paikallisen tuttavan luona, joka ei sallinut tyttöjen tuomista taloon. Yhtye ei noudattanut sääntöä, minkä seurauksena tuttava suuttui ja heitti yhtyeen aamulla ulos. Boisessa NOFX esiintyi erään Bradin autotallissa. Yleisönä oli paikallisia punkkareita. Illan päätteeksi Brad maksoi jäsenille vain neljäsosan luvatusta esiintymispalkkiosta ja pahoitteli huonoa rahatilannettaan. Kiertue jatkui Portlandissa Satyricon-klubilla. Siellä esiintyi myös Oily Bloodmen, jonka laulajan luona jäsenet yöpyivät.


title: NOFX

text: Ensimmäisen kiertueen viimeinen esiintyminen oli Ashlandissa, missä NOFX soitti Society Threat -nimisen yhtyeen kanssa. Paikalle tulivat lähes kaikki Ashlandin nelisenkymmentä punkkaria. Paluumatkalla yhtye pysähtyi San Franciscossa, jossa poliisi huomautti väärin pysäköidystä autosta – mutta jätti kuitenkin sakottamatta yhtyettä, koska jäsenet olivat ensi kertaa kaupungissa.


title: NOFX

text: Fat Mike varasi koko kesän 1985 täyteen autotalli- ja kellarikeikkoja. Sandin ei päässyt mukaan, koska hän muutti Santa Barbaraan. Hänen paikalleen otettiin paikallinen Scott Sellers. Fat Mike oli ostanut Dodge-pakettiauton, joka hajosi matkan aikana useita kertoja – lähes kaikki koria lukuun ottamatta oli vaihdettava. Auton kylkeen maalattu valtava NOFX-graffiti kiinnitti poliisin huomion ja johti lukuisiin tarkastuksiin matkan aikana. Keikkapaikat eivät olleet häävejä – yhtye soitti muun muassa kellareissa ja vietti yleensä esiintymistä seuranneen viikon järjestäjän luona. Palkkiota yhdestä esiintymisestä maksettiin noin 60 dollaria.


title: NOFX

text: Rumpali Sellers muutti San Diegoon, ja hänen tilalleen valittiin Scott Aldahl 1986. NOFX etsi uuden laulajan ja mukaan tuli tällä kertaa Dave Allen. Tämä kokoonpano pysyi koossa lyhyen ajan, vain noin kaksi viikkoa.


title: NOFX

text: NOFX lähti kiertueelle Entropyn kanssa Lounais-Yhdysvaltoihin. He soittivat muutamia keikkoja myös Scared Straightin ja Grimin kanssa. Nyt mukana oli muun muassa jäsenten tyttöystäviä, yhteensä 12 henkilöä. Uudenvuoden keikalla Dallasissa Melvin ajautui tappeluun erään skinheadin kanssa kesken esiintymisen. Kiertue päättyi ikävään välikohtaukseen.


title: NOFX

text:
Kiertueen jälkeen laulaja Allen menehtyi autokolarissa oltuaan yhtyeessä vain muutaman kuukauden. Kokoonpano kävi jälleen läpi merkittäviä muutoksia – Fat Mike muutti San Franciscoon opiskelemaan ja Scott Aldahl erosi yhtyeestä. Sandin oli edelleen Santa Barbarassa ja alkoi neuvotella paluustaan NOFX:iin. Lopulta hän muutti takaisin. Fat Mike jatkoi yhtyeessä, mutta yhtye tarvitsi toisen kitaristin. Tehtävään valittiin Dave Casillas, joka oli soittanut ennen yhtyeessä nimeltä Rat Pack sekä joissain Oxnardin alueen kokoonpanoissa. Tällä ryhmällä he tekivät kaksi kiertuetta Yhdysvalloissa ja lähtivät ensimmäiselle Euroopan-kiertueelleen.
Ensimmäinen pitkäsoitto, "Liberal Animation" nauhoitettiin vuonna 1988 Bad Religion -yhtyeen Brett Gurewitzin kanssa. Dave Casillas oli vielä mukana nauhoituksissa. Vaikka albumin nimi ja jotkut sanoitukset pilkkaavat eläinten oikeuksia ja vegetarismia, Fat Mike sanoo ryhtyneensä kasvissyöjäksi kirjoitettuaan albumin kappaleet. Samalla tehtiin myös versio toisesta albumista "S/M Airlinesista", joka oli puolitettu Drowning Rosesin kanssa ja tehty 7”-levylle.


title: NOFX

text: NOFX oli Yhdysvaltojen-kiertueella itärannikolla, kun Fat Mike soitti Saksaan keikka-agentille, jonka he olivat tavanneet pari kuukautta aikaisemmin. Agentti oli varannut kiertueen Adolescents-nimiselle yhtyeelle, mutta he peruuttivat viime hetkellä. Vaikka NOFX ei ollut läheskään yhtä suosittu kuin Adolescents, agentti halusi välttämättä mukaan yhdysvaltalaisen yhtyeen, ja NOFX sopi tehtävään mainiosti. Saksalainen "Drowning Roses" oli myös mukana kiertueella. Juuri ennen kuin yhtye lähti Yhdysvalloista Dave Casillas joutui onnettomuuteen, josta hän selvisi kuitenkin vähillä vammoilla. Vähän ajan päästä hän erosi yhtyeestä motivaatiopulan takia. Hän halusi juhlia ja pitää hauskaa, muttei panostaa musiikkiin vakavasti. Melvinin tuttava Steve Kidwiller palasi kitaristiksi yhtyeeseen.


title: NOFX

text: Toinen albumi, "S/M Airlines", ilmestyi vuonna 1989. Ennen julkaisua NOFX teki kiertueen Yhdysvalloissa ja Kanadassa. Parin kuukauden kuluttua he lähtivät puolentoista kuukauden ajaksi Eurooppaan esiintymismatkalle.


title: NOFX

text: Vuonna 1991 levytettiin kolmas albumi nimeltä "Ribbed". Albumin kansikuvan ideoi Steve Kidwiller. Sen jälkeen NOFX lähti Yhdysvaltojen-kiertueelle ja taas Eurooppaan Bad Religionin, The Leaving Trainsin ja Mudhoneyn kanssa. Kidwiller halusi pitää taukoa yhtyeestä, ja hänen tilalleen otettiin Sandinin ystävä Aaron Abeyta. Hänelle annettiin lempinimi "El Hefe", koska hän oli yhtyeen taitavin soittaja.


title: NOFX

text: Vasta vuonna 1994 "Punk in Drublic" -albumin ilmestyttyä NOFX teki kaupallisen läpimurron. Albumi myi kultaa. Samalla hetkellä pop-punk oli Offspringin ja Green Dayn valtavan menestyksen vuoksi suositumpaa kuin koskaan. "Punk In Drublicia" seurasi hivenen rauhallisempi "Heavy Petting Zoo", ja vuonna 1997 ilmestyi "So Long and Thanks For All the Shoes", jolla NOFX palasi jälleen nopeamman punkmusiikin pariin. Vuonna 1999 yhtye julkaisi albumin nimeltä "The Decline", jonka sanoitukset käsittelevät kyynisesti yhteiskunnan ongelmia.


title: Ernest Bevin

text: Ernest Bevin (9. maaliskuuta 1881 – 14. huhtikuuta 1951) oli työväenpuoluetta edustanut brittiläinen poliitikko ja ammattiyhdistysjohtaja. Antikommunistina tunnettu Bevin oli Yhdistyneen kuningaskunnan ulkoministerinä kylmän sodan alkuvaiheessa vuosina 1945–1951. Hän oli poliittinen realisti ja kannatti Britannian läheistä suhdetta Yhdysvaltojen kanssa. Bevinin elämäkerran kirjoittajan Alan Bullockin mukaan hän oli yksi perinteisen linjan ulkoministereistä.


title: Ernest Bevin

text: Bevin jäi orvoksi kahdeksanvuotiaana äitinsä kuollessa, eikä hän koskaan tuntenut isäänsä. Hän kävi kaksi vuotta Haywardin koulua Credotonissa vuosina 1890-92. Ansaitakseen elantonsa hän joutui tekemään erilaisia töitä muun muassa hotellin lähettinä, raitiovaunun rahastajana ja satamatyöläisenä.


title: Ernest Bevin

text: Bevin valittiin Bristolin sataman lastaajien sihteriksi vuonna 1910 ja kansalliseksi organisoijaksi vuonna 1914. Hän oli järjestämässä satamatyöläisten ammattiliittoa ja sen johtajana hän esti Britannian avun puolalaisille Puolan–Neuvosto-Venäjän sodassa vuonna 1920. Bevin oli perustamassa Britannian kuljetusalan työntekijöiden ammattiliittoa TGWU:ta vuonna 1922 ja oli sen johtaja vuosina 1929–1940 ja osallistui ammattiliittojen yhdistämiseen. Hän edusti Työväenpuolueen oikeistosiipeä ja suhtautui kriittisesti juutalaisten suoraan toimintaan, sillä hän katsoi sen kohdistuvan Britanniaa vastaan. Hän oli suunnittelemassa yleislakkoa vuonna 1926. Bevin muutti suhtautumistaan kommunisteihin saatuaan huonoja kokemuksia ammattiyhdistyspolitiikassa.


title: Ernest Bevin

text: Puoluepoliikkaan Bevin ei luottanut, vaikka olikin työväenpuolueen jäsen sen perustamisesta lähtien. Hän uskoi ennemmin suoriin neuvotteluihin ja viimeisenä toimenpiteenä lakkoon. Puoluejohtaja Ramsay MacDonaldin kanssa hänellä oli huonot välit.


title: Ernest Bevin

text: Myöhemmin Bevin kiinnostui ulkopolitiikasta ja oli fasismin vannoutunut vastustaja. Vuonna 1935 hän hyökkäsi voimakkaasti puolueen pasifisteja vastaan, mikä johti puoluejohtaja George Lansburyn eroon ja Clement Attleen nousuun johtoon. Vuonna 1938 hän oli neuvottelemassa palkallisten vapaapäivien järjestämisestä Yhdistyneitten kuningaskuntain ammattillisessa keskusjärjestössä. Tämä johti palkallisten vapaapäivien maksamiseen 11 miljoonalle työntekijälle kesäkuussa 1939.


title: Ernest Bevin

text: Bevin toimi työväenpuolueen ministerinä ja Churchillin sodanaikaisen hallituksen työvoimaministerinä, jolloin hän oli lähes yksinvaltaisesti vastuussa sotataloudesta ja työvoiman käytöstä, sekä Attleen hallituksen ulkoministerinä vuosina 1945–1951. Valmiuslaki antoi käyttää valtaa Bevinille työvoiman käytössä ja myös vahvistaa ammattiliittojen neuvotteluasemaa sodan jälkeen.Sodan aikana Bevin oli vastuussa lähes 48 000 asevelvollisen työstä kivihiiliteollisuudessa (nämä työntekijät tunnettiin nimellä Bevinin pojat). Hän käytti asemaansa turvataakseen merkittäviä parannuksia työväenluokan ihmisten palkkoihin ja työoloihin. Bevin etsi keinoja luoda Länsi-Eurooppaan yhdessä sotilasliitto. Yksi varhainen yritys oli Dunkerquen sopimus Ranskan kanssa vuonna 1947. Hän tuki voimaasti kansanvaltaisesti valittujen edustajien valitsemista YK:hon, mikä ei koskaan toteutunut. Antikommunistina hän tuki vahvasti Yhdysvaltoja kylmän sodan alkuvuosina, Marshall-apua ja Natoa ja oli myös aloitteentekijänä OEEC:n perustamisessa. Bevin vastusti sionistien ajamaa Palestiinan juutalaisvaltiota, palautti juutalaismaahanmuuttajia takaisin Euroopan pakolaisleireille ja oli raivoissaan terrorihyökkäyksistä brittijoukkoja vastaan.


title: Ernest Bevin

text: Bevin osallistui muun muassa Potsdamin konferenssiin vuonna 1945, Pariisin ulkoministerikokoukseen ja Lontoon konferenssiin vuonna 1947. Hän joutui kiistoihin Neuvostoliiton ulkoministeri Vjatšeslav Molotovin kanssa Lontoon konferenssissa joulukuussa 1947, eikä siellä päästy yksimielisyyteen Neuvostoliiton sotakorvauksiin Saksalta ja Saksan jako tuli välttämättömäksi.


title: Saab 37 Viggen

text: Saab 37 Viggen () on ruotsalaisen SAABin valmistama yksipaikkainen monitoimihävittäjä, joka oli Ruotsin ilmavoimien palveluskäytössä vuodesta 1971 vuoteen 2005. Sitä valmistettiin viitenä tyyppinä yhteensä 329 kappaletta, joista kymmenen oli kaksipaikkaisia koulutuskoneita. Viggenin suorituskykyä ja aseistusta päivitettiin useita kertoja. Ruotsi on tämän konetyypin ainut käyttäjämaa.


title: Saab 37 Viggen

text: Käytöstä poistettuja Viggeneitä on romutettu Ängelholmissa vuodesta 1993.


title: Saab 37 Viggen

text: Ensimmäinen prototyyppi lensi vuonna 1967 ja Ruotsin ilmavoimien viimeinen Viggen-lento tapahtui 25. marraskuuta 2005.


title: Saab 37 Viggen

text: Viggen suunniteltiin nousemaan ja laskeutumaan myös lyhyille kiitoteille, jotta se voisi operoida normaalien lentokenttien lisäksi myös maantietukikohdista, eli normaaleille teille tehdyiltä levennetyiltä suorilta. Tätä varten Viggenissä oli muun muassa mahdollisuus suihkuvirtauksen kääntämiseen eteenpäin koneen jarruttamiseksi moottorilla.


title: Saab 37 Viggen

text: Viggenin kehitykseen vaikutti Ruotsin 1960 Yhdysvalloilta saama turvallisuustakuu. Neuvostoliiton Itämeren laivaston mahdollista sukellusveneiden vastaista toimintaa varten tarvittiin Viggenin kaltainen hävittäjä estämään se. Tätä varten Viggenin kehitystyöhön saatiin merkittävässä määrin teknologiaa Yhdysvalloista.


title: Saab 37 Viggen

text: Koneen siipimuoto oli kaksoisdelta, kuten J-35 "Draken"issa. Siipimuotoilu oli sikäli mullistavaa laatua, että koneessa oli ns. ""Canard""-siivet. Tämä tarkoittaa korkeusperäsimen ja siiven käänteistä järjestystä. Myös Ruotsin uusin monikäyttöinen torjuntahävittäjä, JAS-39 "Gripen" on Canard-siipinen.


title: Saab 37 Viggen

text: Viggen oli yksi ensimmäisiä hävittäjiä, joissa oli mikropiirillä toimiva tietokone, "CK37" (). Tietokoneen tehtävänä oli avustaa lentäjää navigoinnissa ja muissa tehtävissä.


title: Saab 37 Viggen

text: Viggenin tärkeimmät versiot:


title: Dipoli-dipolisidos

text: Dipoli-dipolisidos on molekyylien välinen kemiallinen sidos. Dipoli-dipolisidoksiksi kutsutaan pysyvästi dipoleista aiheutuvia molekyylien välisiä vetovoimia. Vetovoimien suuruus riippuu dipolien välisistä etäisyyksistä ja dipolien suuntautumisesta. Dipoli-dipolisidos syntyy, kun poolisen molekyylin pysyvät dipolit vetävät puoleensa muita molekyylejä siten, että molekyylin positiivisesti varautunut pää vetää puoleensa molekyylin negatiivisesti varautunutta päätä ja negatiivinen positiivisesti varautunutta päätä. Tällöin sanotaan molekyylin eri osien olevan osittaisvarauksen sijaintipaikkoina, vaikka tämä varausero johtuukin elektronin (jolla on määrätty varaus) funktion epätasaisesta avaruudellisesta sijoittumisesta molekyylissä. Kun osittaisvarausta on molekyylissä siten että se on avaruudellisesti enemmän suuntautunut tiettyyn suuntaan, se voi muodostaa dipoli-dipolisidoksen.


title: Dipoli-dipolisidos

text: Vetysidokset ovat erityisen vahvoja dipoli-dipolisidoksia. Sidoksessa pienikokoinen vetyatomi on liittynyt kovalenttisesti pienikokoiseen, hyvin elektronegatiiviseen epämetalliatomiin. Atomin pienen koon ja suuren elektronegatiivisuuden takia syntyvät osittaisvaraukset ovat suurempia kuin poolisissa molekyyleissä yleensä. Vetysidokset ovat vahvimpia molekyylien välisiä sidoksia, mutta ne ovat heikompia kuin atomien väliset kovalenttiset sidokset.


title: Dipoli-dipolisidos

text: Pieniatomisia ja elektronegatiivisia alkuaineita ovat esimerkiksi happi, typpi ja fluori.


title: Tommy (albumi)

text: Tommy on The Who -yhtyeen neljäs studioalbumi ja ensimmäinen musiikkiteos, jota selvästi mainostettiin rock-oopperana. Se julkaistiin alun perin toukokuussa 1969 kaksois-LP:nä. "Tommy" oli erittäin suuri kaupallinen menestys.


title: Tommy (albumi)

text: "Tommy" kertoo nuoresta pojasta, jonka isän luullaan kuolleen sodassa. Tommyn äiti ottaa uuden miesystävän. Tommyn isä palaa sotavankeudesta ja tappaa miehen. Tommy näkee kaiken peilin kautta. Hän traumatisoituu ja joutuu täysin autistiseen tilaan, kun vanhemmat sanovat hänelle, ettei hän nähnyt mitään, kuullut mitään eikä saa sanoa kenellekään, mitä tapahtui. Hänen luullaan olevan kuuro, mykkä ja sokea. Poika joutuu serkkunsa kiduttamaksi ja setänsä raiskaamaksi. Lopulta hän kuitenkin tulee rikkaaksi ja kuuluisaksi yliluonnollisilla flipperinpeluutaidoillaan. Tämän jälkeen hän nousee nuorten johtajaksi ja eräänlaiseksi ”Uudeksi Messiaaksi”. Lopulta hänet kuitenkin suistetaan vallasta.


title: Tommy (albumi)

text: Tarinan on tulkittu symbolisesti kuvaavan lapsuuden traumoja sekä rocktähteyden ja hippiliikkeen korruptoitumista. Se heijastelee myös pääasiallisen säveltäjänsä Pete Townshendin uskonnollisia käsityksiä, jotka saivat vaikutteita guru Meher Baban opeista.


title: Tommy (albumi)

text:
Teema-albumit yleistyivät rockissa luultavasti paljolti juuri "Tommyn" vaikutuksesta. Queenin laulaja Freddie Mercury oli "Tommysta" niin vaikuttunut, että halusi tehdä Queen-yhtyeessä samantyyppisen konseptialbumin. Lopputuloksena oli "A Night at the Opera", josta tuli kenties Queenin menestynein levy.A-puoli
B-puoli


title: Tommy (albumi)

text:
A-puoli
B-puoliVuonna 1975 valmistui "Tommyn" elokuvasovitus, jonka ohjasi Ken Russell. Tarina on periaatteessa sama kuin levyllä ja teatterisovituksessa. Tarinan kannalta merkittävin muutos on, ettei Tommyn isä tapa äidin rakastajaa elokuvaversiossa, vaan rakastaja tappaa Tommyn isän.


title: Tommy (albumi)

text: Elokuvalla ja sen soundtrack-levyllä eri rooleissa esiintyi muun muassa seuraavia henkilöitä:Tommyn äiti ja sairaanhoitajat ovat sopraanoita.


title: Cursus publicus

text: Cursus publicus oli keisarillisen Rooman virkamiehille tarkoitettu kulku- ja kuljetusjärjestelmä, joka mahdollisti viestinnän ja liikkumisen valtakunnan osien välillä. Latinankielinen termi käännetään usein postilaitokseksi tai valtiolliseksi postiksi, mutta nämä käsitteet ovat harhaanjohtavia, sillä toiminnallisesti "cursus publicus" poikkesi suuresti siitä, mitä nykyään ymmärrämme postin käsitteellä. "Cursus publicus" ei toiminut minkään vakituisen aikataulun mukaisesti, eikä se ollut yleisesti käytettävissä. Enemmänkin kyseessä oli kulkuvälineiden sekä vaihto- ja taukopaikkojen verkosto, joka oli tietyin, keisarillisin valtuutuksin varustetun henkilön käytettävissä.


title: Cursus publicus

text: Ensimmäinen maininta aiheesta löytyy Suetoniuksen keisari Augustuksen elämäkerrasta. Siinä Suetonius kertoo ("Aug".49.3), miten Augustus perusti "cursus publicuksen" saadakseen nopeasti tietoja tapahtumista eri maakunnissa. Ensimmäisessa vaiheessa järjestelmä toimi säännöllisin välimatkoin sijoitettujen lähettien avulla, jotka kantoivat viestit aina seuraavalle asemalle. Lähetit korvattiin kuitenkin jo Augustuksen aikana vaunuilla, joita ajamalla sama henkilö vei viestin perille asti. Järjestelmä toimi näin aina 400-luvulle asti.


title: Cursus publicus

text: Vaunujen ja niiden kuljettamiseen tarvittavien eläinten hankkiminen ja ylläpito olivat paikallisten yhteisöjen, kaupunkien tai kylien, vastuulla. Vaunujen ja eläinten käytöstä oli säädetty maksu, joka niitä käyttävän tuli suorittaa aina paikallisilla vaihtoasemilla; tämä tapa katosi kuitenkin viimeistään 300-luvulla, ja tässä vaiheessa "cursus publicusta" käyttävät kulkijat saivat vaunut ja eläimet käyttöönsä ilmaiseksi.


title: Cursus publicus

text: Matkalaisten majoittamiseksi rakennettiin teiden varsille vaihto- ja lepoasemia, joita myöhäisantiikissa kutsuttiin nimillä "mansio" tai "mutatio". Näitä on löydetty mm. arkeologisissa kaivauksissa (Mm. Mansio romana di Collesalvetti ja Mansio "ad Baccanas", molemmat roomalaisen via Aurelian varrella.). Myös Tabula Peutingerianassa niitä on mainittu useita.


title: Leinon vangit

text: ”Leinon vangit” oli yhdeksäntoista henkilön ryhmä, jotka Suomen sisäministeri Yrjö Leino (SKDL) luovutti huhtikuussa 1945 liittoutuneiden valvontakomission venäläisille edustajille ja jotka vietiin vankeina Neuvostoliittoon. Luovutusta vaati valvontakomission puheenjohtaja Andrei Ždanov, joka väitti kyseisiä henkilöitä sotarikollisiksi ja neuvostovastaisiksi terroristeiksi. Väitettyjä rikoksia ei kuitenkaan yksilöity eikä niistä esitetty todisteita. Ryhmään kuului yksitoista Suomen kansalaista ja kahdeksan Suomessa Nansenin passilla oleskellutta pakolaista. Tapaus tuli julkisuuteen kolme vuotta myöhemmin ja johti toukokuussa 1948 eduskunnan Leinolle antamaan henkilökohtaiseen epäluottamuslauseeseen, mikä pakotti hänet eroamaan sisäministerin tehtävistä. Lain mukaan Leinolla ei ollut oikeutta luovuttaa Suomen kansalaisia ulkomaille pelkkien perustelemattomien epäilyjen perusteella, eikä välirauhansopimus antanut valvontakomissiolle oikeutta vaatia tällaista luovutusta.


title: Leinon vangit

text: Luovutetuista suurin osa oli Suomessa asuneita venäläisiä valkoisia emigrantteja, joista osa oli saanut Suomen kansalaisuuden. Kaksi oli syntyperäisiä Suomen kansalaisia, ja yksi oli syntyperältään saksalainen. Luovutetut tuomittiin Neuvostoliitossa erilaisista poliittisista rikoksista. Yksi teloitettiin, ja viisi muuta kuoli vankeudessa. Yksitoista pääsi palaamaan Suomeen Stalinin kuoleman jälkeen 1950-luvun puolivälissä, minkä lisäksi kaksi jäi vapauduttuaan asumaan Neuvostoliittoon. Kolme palanneista kirjoitti vankileirikokemuksistaan muistelmakirjan.


title: Leinon vangit

text: Varmuudella tunnettuja ”Leinon vankeja” oli 19, mutta jotkin lähteet mainitsevat määräksi 20. Ylimääräisen henkilön on arveltu olleen entinen sotavanki ja Neuvostoliiton kansalainen. Lisäksi kaksi Ždanovin alkuperäisellä listalla olleista henkilöistä ei ollut enää Suomessa ja vältti siten pidätyksen.


title: Leinon vangit

text: Suomen allekirjoitettua Moskovan välirauhansopimuksen syyskuussa 1944 maahan asettui liittoutuneiden valvontakomissio, jota johti neuvostoliittolainen kenraalieversti Andrei Ždanov. Maaliskuussa 1945 pidettyjen eduskuntavaalien jälkeen Suomen uuteen hallitukseen nimitettiin 17. huhtikuuta kolme kommunistista ministeriä. Heistä yksi oli Yrjö Leino, joka sai tärkeän sisäministerin salkun.


title: Leinon vangit

text: Vasta neljä päivää sisäministerinä toiminut Leino sai myöhään illalla 20. huhtikuuta 1945 kutsun saapua välittömästi valvontakomission luo Hotelli Torniin. Kokemattomuutensa vuoksi hän pyysi mukaansa tuekseen Valtiollisen poliisin (Valpo) päällikön Nikolai Saarnion. Tapahtumista Tornissa tunnetaan Leinon ja Saarnion kuvaukset, jotka ovat pääosin yhdenmukaiset.


title: Leinon vangit

text: Leino saapui Torniin noin kello 23, ja siellä hänet otti vastaan valvontakomission varapuheenjohtaja Grigori Savonenkov yhdessä everstiluutnantti A. N. Fjodorovin kanssa. Savonenkov kertoi tiukkasävyisesti valvontakomission paljastaneen salaisen terroristiorganisaation ja ojensi Leinolle nimilistan sekä Ždanovin allekirjoittaman kirjeen, jossa vaadittiin kyseisten henkilöiden pidättämistä välirauhansopimuksen 13. artiklan perusteella ja luovuttamista komissiolle. Myös nimettyjen henkilöiden arvo-omaisuus oli takavarikoitava ja luovutettava.


title: Leinon vangit

text: Kirjeen sisältö oli kokonaisuudessaan seuraava:


title: Leinon vangit

text: Kirjeessä mainittu välirauhansopimuksen 13. artikla velvoitti Suomea avustamaan liittoutuneita sotarikoksista syytettyjen henkilöiden pidättämisessä ja tuomitsemisessa. Oman kertomansa mukaan Leino kysyi Saarnion mielipidettä, ja tämän mielestä heillä ei ollut muuta mahdollisuutta kuin noudattaa määräystä ja suorittaa pidätykset. Leino määräsi Helsingin poliisimestari Erik Gabrielssonin ja kaupungin poliisilaitoksen avustamaan Valpoa pidätyksissä. Myös Fjodorov valvoi ja ohjeisti toimintaa. Viranomaiset toimivat nopeasti, ja valvontakomission nimeämät henkilöt pidätettiin kodeistaan eri puolilta Helsinkiä seuraavan yön aikana ja koottiin Valpon tiloihin Ratakadulle. Heitä ei kuulusteltu eikä pidätyksen syytä kerrottu. Listalla olleista Unto Parvilahti oli suljettu jo syyskuussa 1944 turvasäilöön, ja hänet tuotiin Ratakadulle Katajanokan vankilasta.


title: Leinon vangit

text: Aikaisin seuraavan päivän aamuna pidätetyt luovutettiin valvontakomissiolle. Heidät kuljetettiin käsiraudoissa suomalaisella poliisiautolla NKVD:n miesten vartioimina komission käytössä olleelle Malmin lentoasemalle, jossa Ždanov oli heitä vastassa. Ždanov kysyi vankeja saattaneelta upseerilta: ”Miten operaatio sujui kokonaisuudessaan?” Upseeri vastasi: ”Hyvin.” Malmilta vangit lennätettiin kahdella DC-3-lentokoneella Moskovaan. Yrjö Leino itse sai vasta myöhemmin päivällä tietää, että pidätetyt oli jo viety pois Suomesta. Muistelmissaan Leino kertoi, ettei tällaisesta ollut sanallakaan puhuttu hänen ja Savonenkovin keskustelussa. Lisäksi hän sanoi antaneensa määräyksen vain pidätykseen, ei luovutukseen ulkomaille. Tutkija Pekka Kauppala on pitänyt mahdollisena, että pidätettyjen luovutuksen valvontakomissiolle olisivat suorittaneet omavaltaisesti jotkut punaisen Valpon johtohenkilöt ilman Leinon varsinaista määräystä. Myös valvontakomission brittiläiset jäsenet saivat kuulla tapahtuneesta vasta jälkikäteen ja tuomitsivat menettelyn.


title: Leinon vangit

text: Historiantutkija Erkki Vettenniemen mukaan Ždanovin Leinolle antama pidätys- ja luovutusmääräys ylitti valvontakomission valtuudet, joten kyseessä oli käytännössä ihmisryöstö. Leino myönsi itsekin muistelmissaan tehneensä vähintään muotovirheen, kun hän ei ollut vienyt asiaa etukäteen Suomen hallituksen käsiteltäväksi; valvontakomission oli tarkoitus olla vain yhdyselin Suomen ja Neuvostoliiton hallitusten välillä, ei antaa määräyksiä suoraan Suomen viranomaisille. Leinon mielestä kuka tahansa muu olisi kuitenkin joutunut hänen sijassaan toimimaan samoin, sillä ”valvontakomission käsky oli silloin laki”. Tapauksesta kuultuaan myös pääministeri J. K. Paasikivi ja presidentti C. G. E. Mannerheim jakoivat käytännössä saman kannan.


title: Leinon vangit

text: Tunnetuista yhdeksästätoista ”Leinon vangista” suurin osa oli Suomeen vallankumouksen jälkeen paenneita venäläisiä emigrantteja, ja vain kaksi oli syntyperäisiä suomalaisia. Yksitoista oli Suomen kansalaisia ja kahdeksan Nansen-passilla Suomessa oleskelleita kansalaisuudettomia henkilöitä. Vaikka luovutettuja on yleensä luonnehdittu poliittisesti vähäpätöisiksi henkilöiksi, kahdestatoista on yhtä kaikki olemassa Valpon henkilömappi.


title: Leinon vangit

text: ”Leinon vankien” täsmällisestä lukumäärästä on liikkeellä ristiriitaista tietoa. Leino puhui muistelmissaan "Kommunisti sisäministerinä" epämääräisesti paristakymmenestä nimestä. Unto Parvilahti kertoi kirjassaan "Berijan tarhat", että pidätettyjä oli 19. Boris Björkelund luetteli muistelmateoksessaan "Stalinille menetetyt vuoteni" samat 19 nimeä kuin Parvilahti, mutta hänen mukaansa näiden ohella oli vielä yksi henkilö, jonka nimi ja kohtalo jäivät hänelle tuntemattomiksi.


title: Leinon vangit

text: Valpon arkistossa säilynyt lista käsittää 22 nimeä. Näistä henkilöistä kolme ei ollut mukana 20.–21. huhtikuuta välisenä yönä Helsingissä pidätettyjen joukossa: Nikolai Bastamov oli paennut Ruotsiin, eikä häntä siksi tavoitettu; Dmitri Daragan saatiin 21. huhtikuuta kiinni Porissa, ja hänet luovutettiin valvontakomissiolle erikseen kolme päivää myöhemmin; Aleksander Kalašnikov -nimeä käyttänyt henkilö pidätettiin niin ikään 21. huhtikuuta Heinolassa ja luovutettiin Neuvostoliittoon mahdollisesti yhdessä Daraganin kanssa tai jo aiemmin. Hän oli mahdollisesti Björkelundin mainitsema puuttuva kahdeskymmenes ”Leinon vanki”. Kalašnikov oli Suomen tiedustelua avustanut sotavanki, ja hän oli listalla nimetyistä ainoana Neuvostoliiton kansalainen. Valpon tietojen mukaan hänen oikea nimensä olisi ollut Orest Beljanski, mutta sekin saattoi olla väärä henkilöllisyys. Toisin kuin muiden ”Leinon vankien”, Kalašnikovin oletettuun luovutukseen ei liittynyt mitään laitonta, sillä Suomi ja Neuvostoliitto olivat jo syksyllä 1944 tehneet sopimuksen sotavankien luovuttamisesta.


title: Leinon vangit

text: Alkuperäisellä listalla nimetyistä henkilöistä Georgi Aleksejevin tapaus on ollut hieman epäselvä. Valpon tietojen mukaan hänet pidätettiin ja tuotiin muiden vankien mukana Ratakadulle, mutta ei ole koskaan varmuudella selvinnyt, mitä hänelle sen jälkeen tapahtui. Björkelund ja Parvilahti eivät maininneet hänen nimeään luovutettujen joukossa. Aleksejevin poika Joura kertoi vuonna 2006 ilmestyneessä muistelmateoksessa, että Valpon miesten saapuessa heidän kotiinsa hänen isänsä olisi ollut työmatkalla Tukholmassa eikä häntä koskaan pidätetty. Jos tämä pitää paikkansa, Aleksejevin mainitseminen Valpon pidättämien joukossa olisi todennäköisesti virkailijan tekemä virhe. Aleksejev oli Ranskan kansalainen ja työskennellyt Ranskan Helsingin-lähetystölle sekä sekaantunut kansainväliseen vakoiluun. Hänet tunnettiin sekä Saksan että Neuvostoliiton voimakkaana vastustajana.


title: Leinon vangit

text: Pekka Kauppalan mukaan yksi 22 henkilöstä olisi ollut Suomen sotilastiedustelulle työskennellyt ja sotilaallisesti merkittäviä tietoja hallussaan pitänyt emigrantti Pjotr Sokolov, jonka onnistui paeta ennen pidätystä. Pääministeri J. K. Paasikiven päiväkirjaansa tallettamassa kopiossa Ždanovin alkuperäisestä listasta ei kuitenkaan ole Sokolovin nimeä. Sen sijaan siinä esiintyy Vladimir Bastamovin nimen sijasta nimi "Baalamov".


title: Leinon vangit

text: Lähes jokainen ”Leinon vangeista” oli harjoittanut ainakin jonkinlaista Neuvostoliiton vastaista toimintaa, jonka rikollisuuteen neuvostoliittolainen kuulustelija kiinnitti huomiota. Muutamat olivat myös vakoilleet Neuvostoliittoa vastaan. Useimmat olivat mukana erilaisten bolševikkien vallan kukistamista ajaneiden emigranttijärjestöjen toiminnassa tai ainakin lähellä niitä. Severin Dobrovolski ei Björkelundin antamasta kuvauksesta huolimatta ollut ilmeisesti tärkeimmän emigranttijärjestön Venäjän yleissotilaallisen liiton (ROVS) varsinainen jäsen, mutta hän avusti 1930-luvulla ROVS:n salaista tiedustelua järjestämällä sille vakoiluyhteyksiä Neuvostoliittoon. Hän oli myös 1920-luvun alussa johtanut Nikolai Tšaikovskin perustaman ”Toiminnan keskus” -nimisen taistelujärjestön Suomesta Neuvostoliittoon suunnattua toimintaa. Muista luovutetuista ainakin Dimitri Kuzmin-Karavajev kuului ROVS:ään. Vielä jyrkempään bolševikkivallan kukistamista ajaneeseen nuorten emigranttien järjestöön Kansallisen työn liittoon (NTSNP, myöhemmin NTS) kuuluivat ainakin Igor Verigin, joka oli 1930-luvulla NTS:n Suomen-pääorganisaattori, ja Dmitri Daragan, joka tosin erotettiin järjestöstä vuonna 1938. Boris Popper oli kuulunut sekä Suomessa että Belgiassa emigranttien monarkistisiin aktivistijärjestöihin, ja Valpon tietojen mukaan hän oli vuosina 1938–1939 yrittänyt omin päin muodostaa neuvostovastaista terroristisolua Suomessa. Vladimir Bastamov oli johtanut 1920-luvun lopussa Helsingissä toiminutta pientä aktivistiryhmää, joka suunnitteli väkivaltaisia iskuja Neuvostoliittoa vastaan saamatta tosin mitään aikaiseksi. Juri Narbuth johti 1920-luvun lopulla Venäläisen totuuden veljeskunnan (BRP) Suomen taistelukeskuksen Helsingin-osastoa, johon myös Boris Björkelund kuului. Narbuth oli myöhemmin kuulunut mladorossipuolueeseen, joka oli alkuun monarkistinen järjestö, mutta muuttui 1930-luvulla neuvostomyönteisemmäksi. Verigin, Fjodor Pihra ja vahingossa pidätetty Vasili Maksimov olivat nuorisoseura Zwenon aktiiveja.


title: Leinon vangit

text: Boris Björkelundin usein lainatun arvion mukaan kenraali Dobrovolski olisi ollut joukosta ainoa poliittisesti riittävän merkittävä luovutuksen kannalta. Pekka Kauppalan mukaan taas Kronstadtin kapinaa johtanut Stepan Petritšenko oli joukon historiallisesti merkittävin henkilö – ei tosin enää vuonna 1945. Toisaalta Petritšenko oli Valpon tietojen mukaan ilmoittanut kannattavansa Neuvostoliiton yhteiskuntajärjestystä ja suunnitellut sopimuksen tekemistä valvontakomission kanssa voidakseen palata normaalisti kotimaahansa.


title: Leinon vangit

text: Osa luovutetuista oli ollut mukana äärioikeistolaisessa poliittisessa toiminnassa ja valvontakomission brittiläisjäsenen J. H. Magillin mukaan ”muutamat olivat pahamaineisia natseja”. Saksalaissyntyinen Richard Dahm oli NSDAP:n jäsen, suomalainen Unto Parvilahti tiedettiin myös kansallissosialistiksi, ja venäläinen Dobrovolski johti Venäläisten fasistien kansallinen järjestö (NORF) -nimisen emigranttiorganisaation toimintaa Suomessa. Unto Boman (myöh. Parvilahti) poikkesi muista luovutetuista sikäli, että hän oli joukon ainoana palvellut Hitlerin Saksan asevoimissa. Björkelundin ohella hän oli luovutetuista myös ainoa syntyperäinen Suomen kansalainen. Boman oli kuulunut sodan aikana suomalaiseen Waffen-SS-pataljoonaan ja hoitanut sen toimistoa Berliinissä. Tutkija Erkki Vettenniemi on päätellyt Bomanin päätyneen valvontakomission haaviin keväällä 1945 sen vuoksi, että hän oli näkyvin SS-johdon kanssa veljeillyt suomalainen kansallissosialisti, minkä lisäksi hänellä arveltiin olevan sisäpiirin tietoa Berliinistä.


title: Leinon vangit

text: Valvontakomission luovutusvaatimuksen syistä on esitetty erilaisia näkemyksiä. Useimpien aiheesta kirjoittaneiden mielestä vangitut olivat viattomia, eivätkä muodostaneet mitään todellista uhkaa Neuvostoliitolle. Parvilahti uskoi kyseessä olleen Suomen kommunistien suunnittelema poliittinen puhdistus, ja Boris Berin-Bey syytti muistelmissaan suoraan Yrjö Leinoa hankkeen isäksi. Tutkija Kimmo Rentola on arvellut, että Neuvostoliitto halusi testata kommunistien vaikutusvaltaa Suomessa, mutta on pitänyt tärkeimpänä selittävänä tekijänä neuvostovakoilun intressejä. Osmo Jussilan mukaan koko hankkeen takana oli valvontakomission turvallisuusosaston tiedustelujohtaja Fjodorov, joka oli erityisen kiinnostunut Suomessa toimineista emigranttijärjestöistä ja sai käyttöönsä Valpon näistä keräämiä tietoja. Jotkut ovat yhdistäneet ”Leinon vankien” tapauksen aiemmin Helsingissä sattuneeseen puna-armeijan kapteeni Ivan Belovin ampumiseen. Tapausten yhteydestä ei tosin ole näyttöä. Ilmeisesti valvontakomissio kyllä epäili Suomessa asuneiden venäläisten emigranttien olleen tekemisissä Belovin kuoleman kanssa. Lisäksi Nikolai Saarnion kertoman mukaan Savonenkov oli tapaamisessa hotelli Tornissa kysellyt, oliko Belovin tapauksen tutkinta edistynyt.


title: Leinon vangit

text: Keskeisin ”Leinon vankeja” yhdistänyt piirre oli etninen venäläisyys ja toiminta valkoisissa venäläisjärjestöissä. Tämän vuoksi Suomen venäläiset pelkäsivät tapauksen olevan vain lähtölaukaus muidenkin venäläisemigranttien luovutukselle Neuvostoliittoon. Tällaista ei kuitenkaan tapahtunut.


title: Leinon vangit

text: Moskovassa vangit vietiin NKVD:n pahamaineiseen päämajaan Lubjankaan, jossa kuulustelut alkoivat vuorokauden sisällä. Kuljetuksen suorittivat sotilaallisen vastavakoilun eli SMERŠin miehet. Kuulustelijoilla oli käytössään pidätetyistä henkilöistä kootut Valpon henkilömapit, jotka oli luovutettu venäläisten käyttöön. Monet joutuivat tämän jälkeen virumaan eri vankiloissa ja vankileireillä hyvinkin kauan edes saamatta tietää miksi heidät oli vangittu.


title: Leinon vangit

text: Boris Björkelund kertoi muistelmateoksessaan, että häneltä oli kuulusteluissa kysytty oliko hän käynyt Idän Emigranttien klubilla. Hän oli vastannut käyneensä siellä syömässä, koska sieltä sai parempaa ruokaa edullisemmin, mutta kuulustelija merkitsi pöytäkirjaan hänen tunnustaneen olleensa ""tuon neuvostovastaisen terroristisen järjestön aktiivinen jäsen ottaen osaa sen toimintaan"". Selvinneiden kirjoittamien muistelmien perusteella kuulusteluissa ei käytetty fyysistä pahoinpitelyä, mutta syytettyjä piinattiin järjestelmällisellä valvottamisella. Tosin Björkelundin kertoman mukaan Igor Veriginin päätä hakattiin seinään ensimmäisessä kuulustelussa ja hänen kipeään jalkaansa potkaistiin.


title: Leinon vangit

text: Parvilahden kirjassaan kertoman mukaan tuomion perusteista saatettiin neuvotella syytetyn kanssa: hänelle sanottiin, että lopullisiin pöytäkirjoihin pitäisi saada lakipykälä, jonka nojalla häntä oli kuulusteltu. Vaihtoehtoina tarjottiin useita rikoslain 58 §:n momentteja, jotka olisivat käsittäneet vakoilua, vastavallankumouksellisen propagandan levittämistä ja terrorismia. Parvilahti tunnusti lopulta kohta 4:n, joka käsitteli vastavallankumouksellista toimintaa ulkomailla, ja hänet tuomittiin sen nojalla.


title: Leinon vangit

text: Useimmat ”Leinon vangeista” tuomittiin Neuvostoliiton rikoslain 58 pykälän eri kohtien perusteella. Syytteet koskivat usein kuulumista vastavallankumouksellisina pidettyihin organisaatioihin, toimintaa kansainvälisen porvariston hyväksi, terrorismia tai vakoilua. Kuuluminen mihin tahansa emigranttijärjestöön katsottiin riittäväksi perusteeksi tuomiolle.


title: Leinon vangit

text: Suurin osa sai kymmenen vuoden pituisen työleiri- tai vankituomion, mikä tuohon aikaan oli 58 §:n perusteella tuomituille itse asiassa suhteellisen lievä rangaistus. Parvilahti ja Dahm saivat harvinaisen lyhyen viiden vuoden tuomion, mutta rangaistuksen suorittamisen jälkeen vuonna 1950 heidät molemmat karkotettiin Siperiaan. Pisimmät, 20–25 vuoden vankileirituomiot saivat Kiril Puškarev, Vladimir Kuznetsov ja Vladimir Bastamov. Tuomioiden keskinäinen pituus ei suoranaisesti vastannut asianomaisten merkittävyyttä. Jopa erehdyksessä pidätetty Vasili Maksimov sai 15 vuoden tuomion. Dobrovolski ilmeisesti ainoana joukosta tuomittiin kuolemaan, ja hänet teloitettiin vankilassa vuoden 1946 alussa, joskin muun muassa Björkelund väitti hänen kuolleen vankileirillä. Eräiden henkilöiden osalta on jäänyt kokonaan epäselväksi, minkälaisten syytteiden nojalla ja kuinka pitkiin rangaistuksiin heidät tuomittiin.


title: Leinon vangit

text: Dobrovolski oli joukosta ainoa, joka tuomittiin edes muodollisesti oikeassa oikeusistuimessa. Muut tuomittiin niin sanotuissa (Osoboje Soveštšanije), jotka muodostuivat kahdesta NKVD:n ja yhdestä puolueen keskuskomitean jäsenestä. Ne eivät olleet Neuvostoliiton lakiin perustuvia elimiä, eivätkä niiden langettamat tuomiot edes olleet virallisesti rikostuomioita. Erikoisneuvottelukunnat saivat myös jälkeenpäin muuttaa langettamiaan tuomioita miten halusivat.


title: Leinon vangit

text: Tuomitut suorittivat kaikki rangaistuksensa eri vankileireillä. Heitä haettiin aika ajoin leireiltä takaisin vankilaan viikkojen tai kuukausien mittaisiksi jaksoiksi uudelleenkuulusteltaviksi. Luovutetuista armahdettiin ja palasi lopulta Suomeen 11 henkilöä. Ensimmäisinä pääsivät palaamaan Dahm ja Parvilahti vuonna 1954 ja yhdeksän muuta vuosien 1955–1956 aikana. Teloitetun Dobrovolskin ohella viisi muuta ryhmään kuuluneista kuoli vankeudessa surkeiden olojen seurauksena, ja kaksi jäi vapaaehtoisesti Neuvostoliittoon vapautumisensa jälkeen. Mahdollisen kahdennenkymmenennen vangin kohtalosta ei ole tietoa. Suomen Neuvostoliittoon toisen maailmansodan jälkeen luovuttamien ihmisryhmien joukossa ”Leinon vangeista” kuoli suhteellisesti suurempi osa kuin muista, lähes kolmannes. Björkelundin mukaan viimeiset Leinon vangit vapautettiin presidentti Paasikiven pyynnöstä, kun tämä oli neuvottelumatkalla Moskovassa vuonna 1955.


title: Leinon vangit

text: Leino kertoi pidätyksistä pääministeri Paasikivelle 23. huhtikuuta 1945, ja tämä keskusteli asiasta ulkoministeri Carl Enckellin kanssa. Paasikivi ja Enckell katsoivat molemmat, ettei valvontakomission käskyn noudattaminen ollut vältettävissä. Suomen päättäjien sisäpiirissä tapauksesta oli jo ehtinyt liikkua erilaisia huhuja. Presidentti Mannerheim kertoi seuraavana päivänä Paasikivelle kuulleensa "kaupungilla puhuttavan", että Leino olisi vangituttanut 200 "valkovenäläistä" ja että nämä oli viety Porkkalan neuvostotukikohtaan. Viikon kuluttua pidätyksistä Paasikiven luona kävi entinen oikeusministeri, Ruotsalaisen Kansanpuolueen (RKP) kansanedustaja Ernst von Born. Koska sanomalehdet eivät olleet kirjoittaneet luovutuksista sanallakaan, von Born aikoi tehdä asiasta eduskuntakyselyn.


title: Leinon vangit

text: Leino teki pian tapauksesta selkoa presidentille ja muille ministereille hallituksen iltakouluistunnossa, jossa kaikki hyväksyivät hänen menettelynsä. Kokemattomuuttaan Leino ei kuitenkaan ottanut huomioon, ettei istunto ollut virallinen eikä siinä pidetty pöytäkirjaa. Tämä seikka koitui hänelle myöhemmin kohtalokkaaksi, sillä hänen poliittiset vastustajansa saattoivat väittää hänen toimineen omavaltaisesti, eikä Leinolla ollut kirjallisia todisteita näitä väitteitä vastaan. Näin syntyi hieman harhaanjohtava mielikuva ”Leinon vangeista”.


title: Leinon vangit

text: Pidätysten yhteydessä poliiseja oli jäänyt pidätettyjen koteihin varmistamaan, ettei tieto leviäisi. Suomen sanomalehdistö vaikeni tapahtuneesta pitkään. Ensimmäisenä siitä kertoi saksalaisten propagandalähetyksiä levittänyt Vapaan Suomen radio 24. huhtikuuta 1945. Tarkan nimilistan luovutetuista julkaisi ensimmäisenä ruotsalainen "Dagsposten"-lehti 17. toukokuuta. Isästään elämäkertateoksen kirjoittanut Yrjö Leinon poika Olle Leino on huomauttanut, että tapauksen uutisarvokin oli sillä hetkellä vähäinen samanaikaisesti Keski-Euroopassa riehuneiden toisen maailmansodan ratkaisutaisteluiden rinnalla.


title: Leinon vangit

text: Eräät luovutettujen omaiset yrittivät toistuvasti vuodesta 1945 alkaen kääntyä oikeuskanslerin tai eduskunnan oikeusasiamiehen puoleen, mutta nämä saattoivat vain pyytää sisäministeriöltä ja Valpolta selvitystä tapahtuneesta. Eduskunnan oikeusasiamies Reino Kuuskoski keskusteli luovutusasiasta Paasikiven kanssa joulukuussa 1946. Eduskunnan perustuslakivaliokunnan julkaistua tapausta koskeneen mietinnön maaliskuussa 1947 Suomen hallitus käsitteli asiaa ensimmäisen kerran muodollisesti saman vuoden kesäkuussa – ja hyväksyi yksimielisesti Leinon menettelyn. Suomen ulkoministeriö yritti jossain vaiheessa tiedustella Neuvostoliitosta vangittujen kohtaloa, mutta mitään tietoja ei annettu. Omaiset saivat tietää vankien kohtalosta ensi kerran keväällä 1946, jolloin Suomeen tuli muutamia leireiltä salakuljetettuja kirjeitä.


title: Leinon vangit

text: Jälkinäytös tapahtui kolme vuotta alkuperäisen luovutuksen jälkeen, jolloin valvontakomissio oli jo poistunut Suomesta. Yrjö Leinon toimien lainmukaisuutta oli alettu tutkia vuoden 1947 paikkeilla, ja tällöin nousi esille myös ”Leinon vankien” tapaus. Erityisen metelin nosti kansanedustaja von Born.


title: Leinon vangit

text: Toukokuussa 1948 tuli eduskunnan täysistunnon käsittelyyn perustuslakivaliokunnan lausunto tapauksesta. Siinä todettiin Leinon menetelleen lainvastaisesti, mutta esitettiin, että asian annettaisiin raueta olosuhteet huomioiden. Esitys hyväksyttiin. Presidentti Paasikivi valtuutti luovutuksen aikana oikeusministerinä toimineen Urho Kekkosen lukemaan eduskunnan istunnossa 19. toukokuuta lausunnon, jossa kerrottiin Paasikiven ja koko hallituksen hyväksyneen Leinon menettelyn. Yksityisesti Paasikivi ja Kekkonen olivat tosin molemmat sitä mieltä, että Leino olisi voinut pelkästään pidättää valvontakomission nimeämät henkilöt, mutta jättää itse luovutuksen tekemättä. Vaikka eduskunta hyväksyikin valiokunnan mietinnön, esitti kokoomuksen eduskuntaryhmän puheenjohtaja Arvo Salminen samana päivänä Leinolle asian johdosta henkilökohtaista epäluottamuslausetta, joka meni läpi äänin 81–61. Epäluottamuslauseen puolesta äänestivät kokoomuksen, maalaisliiton, edistyspuolueen ja RKP:n ryhmät sekä yksi sosiaalidemokraatti, vastaan SKDL:n ryhmä sekä 15 SDP:n edustajaa. Monet pidättäytyivät äänestämästä, mukaan luettuina kaikki ministerit. Pääministeri Mauno Pekkala istui äänestyksen aikana Smolnassa odottamassa lopputulosta aikomattakaan lähteä eduskuntaan. Sihteeri Toivo Heikkilän muistelmien mukaan Pekkala oli valmis uhraamaan Leinon pelastaakseen muun hallituksen. Silloisen eduskunnan puhemiehen Karl-August Fagerholmin mukaan Arvo Salminen ei itse uskonut ehdotuksensa läpimenoon, koska sosialidemokraatit eivät Salmisen käsityksen mukaan olisi halunneet myötävaikuttaa Leinon kaatamiseen, ja niinpä Salminen yllättyikin täysin, kun epäluottamuslause tulikin hyväksytyksi. Äänestys suoritettiin myöhään yöllä, jolloin suuri osa kansanedustajista oli poissa. Myös Fagerholm on myöntänyt, että hänellä olisi puhemiehenä ollut mahdollisuus lykätä äänestys myöhempään ajankohtaan, jolloin paikalla olisi ollut enemmän kansanedustajia.


title: Leinon vangit

text: Leino kieltäytyi epäluottamuslauseen saatuaan pyytämästä eroa, joten presidentti Paasikivi erotti hänet valtioneuvoston esittelyssä 22. toukokuuta 1948. Olle Leinon mukaan SKP:n johto oli painostanut Leinoa viivyttämään eroanomuksen jättämistä.


title: Leinon vangit

text: Kokoomuksen epäluottamuslause-esityksen tarkoituksena oli ensisijaisesti saada sisäministerin − valtakunnan poliisivoimien ylimmän johtajan − salkku pois kommunistien hallusta, koska hieman aiemmin oli huhuttu kommunistien yrittävän vallankaappausta Suomessa. Uudeksi sisäministeriksi nimitettiin kuitenkin SKDL:n Eino Kilpi, lähestyneiden eduskuntavaalien vuoksi tosin vain parin kuukauden ajaksi. Olle Leinon mukaan presidentti Paasikivi oli pyytänyt kokoomuksen johtajilta, etteivät puolueen kansanedustajat äänestäisi YYA-sopimusta vastaan, ja "palkintona" tottelevaisuudesta kokoomus sai sitten kaataa Leinon. Leino oli tuolloin itse asiassa jo menettänyt oman puolueensa luottamuksen.


title: Leinon vangit

text: Leinon vankien tapauksen on arveltu vaikuttaneen koko Valpon lakkauttamiseen vuoden 1948 lopussa.


title: Leinon vangit

text: Ensimmäinen ”Leinon vankien” tapaukseen liittynyt Suomen valtion maksama rahallinen korvaus suoritettiin jo vuonna 1946. Boris Björkelundin pidätyksen yhteydessä oli takavarikoitu 2,75 miljoonan markan arvosta hänen omistamansa yrityksen, Oy Combe Ab:n arvo-omaisuutta ja käteistä rahaa, jotka luovutettiin hänen mukanaan Neuvostoliittoon. Siellä ne takavarikoitiin valtion omaisuudeksi. Joulukuussa 1946 raastuvanoikeus määräsi Suomen valtion maksamaan yritykselle 470 000:n markan korvaukset menetetystä omaisuudesta. Nikolai Saarnio oli eronnut Valpon johdosta vain viikkoa ”Leinon vankien” luovutuksen jälkeen ja palannut vanhaan virkaansa sisäministeriön poliisiasiainosastolle. Joulukuussa 1948 häntä vastaan nostettiin eduskunnan oikeusasiamiehen kehotuksesta Turun hovioikeudessa syyte liittyen Björkelundin yritykseltä takavarikoituun omaisuuteen. Oikeus totesi hänen syyllistyneen taitamattomuudesta tehtyyn virkavirheeseen. Syytteet kuitenkin hylättiin, koska ”maassa tuolloin vallinneiden olosuhteiden” vuoksi Saarnion ei katsottu olleen syypää omaisuuden hukkaan joutumiseen. Korkein oikeus vahvisti 1950 tämän vapauttavan tuomion.


title: Leinon vangit

text: Suomeen palattuaan useat ”Leinon vangeista” vaativat Suomen valtiolta korvauksia kokemistaan kärsimyksistä. Maan poliittiset olot olivat muuttuneet oleellisesti vaaran vuosien päätyttyä, joten vaikutti todennäköiseltä, että korvauksia myös maksettaisiin. Ensimmäisinä Suomeen palanneet Dahm ja Parvilahti vaativat sekä oikeusteitse että valtioneuvostolle osoitetulla hakemuksella korvauksia henkisestä ja ruumiillisesta kärsimyksestä, terveyden, ansioiden ja omaisuuden menetyksistä sekä erilaisista oheiskuluista. Dahm vaati 12,4 miljoonaa ja Parvilahti 13 miljoonaa markkaa. Tämän seurauksena sekä tuleviin muihin korvaushakemuksiin varautuakseen Suomen hallitus asetti toukokuussa 1955 hallitusneuvos Reino Kuuskosken johtaman kolmijäsenisen toimikunnan selvittämään mahdollista valtion korvausvelvollisuutta. Lokakuussa 1955 jättämässään mietinnössä toimikunta totesi, että vaikka laki ei taannutkaan automaattisesti oikeutta korvauksiin, niitä tulisi silti suorittaa, sillä vangittujen kohdalla hallitusmuodossa taattua oikeusturvaa oli rikottu. Korvausten suuruudeksi toimikunta esitti jonkin verran haettuja pienempiä summia, esimerkiksi Dahmille 7,5 ja Parvilahdelle 7,9 miljoonaa markkaa.


title: Leinon vangit

text: Björkelundin mukaan hallitus maksoi lopullisia korvauksia noin kaksi kolmasosaa toimikunnan esittämästä summasta eli suunnilleen viisi miljoonaa markkaa henkeä kohden. Ehtona asianomaisten piti kuitenkin allekirjoittaa sitoumus, jossa he lupasivat olla esittämättä mitään lisävaatimuksia. Hallituksen esityksen korvauksista hyväksyivät kaikki eduskuntapuolueet lukuun ottamatta SKDL:ää. Puolueen kansanedustaja Mauri Ryömän mukaan luovutus oli tapahtunut välirauhansopimuksen nojalla ja luovutetut olivat sotarikollisia. Ketään "Leinon vangeista" ei kuitenkaan Neuvostoliitossa syytetty sotarikoksista.


title: Leinon vangit

text: Unto Parvilahti kirjoitti kirjassaan "Berijan tarhat" kuulleensa ”asiantuntevalta taholta”, että pääministeri Paasikivi ja oikeusministeri Kekkonen olisivat etukäteen tienneet ”Leinon vankien” luovutuksista. Kirjan ilmestyttyä vuonna 1957 presidentiksi kohonnut Kekkonen raivostui väitteestä ja kirjoitti Otavan johtajalle Heikki Reenpäälle, jotta kohta poistettaisiin myöhemmistä painoksista. Toivetta ei noudatettu, mutta yöpakkaskriisin jälkeen vuonna 1959 Kekkonen ja Reenpää sopivat, ettei kirjasta yhdennentoista painoksen jälkeen enää otettaisi uusia. Kirjaa oli jo siihen mennessä ehditty kääntää useille kielille ja julkaista monissa eri maissa.


title: Leinon vangit

text: Vuonna 2001 Venäjä ilmoitti, että Unto Parvilahden maine oli puhdistettu ja hänen kunniansa palautettu. Samassa yhteydessä rehabilitoitiin kuusi välirauhan aikana siepattua ja vakoilusta tuomittua suomalaista sotilasta. Venäjä totesi samalla tapauksen laittomaksi, sillä Neuvostoliitolla ei olisi ollut oikeutta vaatia sen enempää Suomen kansalaisten kuin täällä Nansenin passilla oleskelleidenkaan luovuttamista. Muita ”Leinon vangeista” ei ole rehabilitoitu. Pekka Kauppalan arvion mukaan tämä johtuu siitä, että Parvilahti oli listalla ainoa etninen suomalainen – ja siten ainoa, jota ei Venäjällä ole voitu pitää ”omana” maanpetturina. Vaikka myös Boris Björkelund oli syntyperäinen Suomen kansalainen, hänet ilmeisesti kuitenkin miellettiin venäläiseksi, sillä hän oli kotoisin Pietarista ja äidinkieleltään ruotsalais-venäläinen.


title: Leinon vangit

text: Neuvostoliittoon luovutettujen kohtaloja on tutkittu Kansallisarkiston "Suomi, sotavangit ja ihmisluovutukset 1939–55" -hankkeessa.


title: Leinon vangit

text: Leinon vangeista Vilho (Vasili) Maksimovin nimi esiintyi vielä syksyllä 1979 uudella nimilistalla, jonka Neuvostoliiton suurlähetystössä konsulina toiminut KGB:n edustaja Stanislav Isakov luovutti Suojelupoliisille väittäen siinä mainittujen syyllistyneen vakoiluun läntisten tiedustelupalvelujen hyväksi. Supo ei löytänyt näyttöä väitteille.


title: Mäkihypyn maailmancup 1982–1983

text: Mäkihypyn maailmancup 1982–1983 käsitti 25 osakilpailua. Ensimmäinen osakilpailu pidettiin Cortina d'Ampezzossa Italiassa 18. joulukuuta 1982 ja viimeinen osakilpailu Planicassa Jugoslaviassa 27. maaliskuuta 1983.


title: Cocktaillasi

text: Cocktaillasi on vetoisuudeltaan pieni, noin 8–15 senttilitran kokoinen lasi. Cocktaillasin ominaispiirteisiin kuuluu maljamainen, ylöspäin levenevä lasi sekä korkea jalka, joka estää lasiin valmistettua juomaa lämpenemästä käsiin. Perusmuodoltaan cocktaillasi on pyöreä.


title: Grogilasi

text: Grogilasi on vetoisuudeltaan noin 18–30 senttilitran kokoinen lasi. Grogilasin ominaispiirteisiin kuuluu paksu pohja ja matala, tasaleveä profiili perusmuodon ollessa joko pyöreä tai neliskulmainen. Grogilasista käytetään hyvin usein myös nimitystä matala grogilasi, ja yleensä tätä muotoa käytettäessä puhuja tarkoittaa (korkealla) grogilasilla highball-tyyppistä lasia.


title: Lenny Kravitz

text: Leonard "Lenny" Albert Kravitz (s. 26. toukokuuta 1964, New York) on yhdysvaltalainen Grammy-palkittu musiikintekijä. Hänen retro-tyylisen rockin, popin, funkin ja joskus jopa teknon yhdistelmästä koostuvan musiikkinsa vaikutteina ovat olleet esimerkiksi Jimi Hendrix ja John Lennon.


title: Lenny Kravitz

text: Kravitz kasvoi Los Angelesissa ja tutustui vanhempiensa ystävien kautta musiikin suuriin nimiin kuten Duke Ellington, Sarah Vaughan, Count Basie, Ella Fitzgerald, Bobby Short ja Miles Davis. Hän lauloi poikakuorossa kunnes lähti teini-ikäisenä rock-maailmaan saatuaan vahvasti vaikutteita Princeltä. Hän muutti New Yorkiin ja muutti tyyliään raikkaammaksi, ja julkaisi ensilevyn "Let Love Rule" 1989.


title: Lenny Kravitz

text: Lenny Kravitz avioitui 16. marraskuuta 1987 Lisa Bonetin kanssa. 12. huhtikuuta 1993 eronneella parilla on yksi tytär, Zoë Kravitz (s. 1. joulukuuta 1988).


title: Lenny Kravitz

text: Avioeron katkeruus kuuluu kakkoslevyllä "Mama Said". Kolmatta levyä "Are You Gonna Go My Way" vuodelta 1993 pidetään Kravitzin parhaana. Sen nimikappaleeseen tehty video oli MTV:llä vuoden suosituimpia.


title: Lenny Kravitz

text: Kravitz on esiintynyt Suomessa 4.7.2005 Helsingissä 7. ja 8. kesäkuuta 2008 Helsingissä ja Turussa sekä 26. lokakuuta 2014 Helsingissä.


title: Lenny Kravitz

text: Kravitz on näytellyt myös elokuvassa "Nälkäpeli", "Vihan liekit" ja "The Butler".


title: Lentomäen maailmanmestaruuskilpailut

text: Lentomäen maailmanmestaruuskilpailut käydään joka toinen vuosi Euroopan eri lentomäissä.


title: Lentomäen maailmanmestaruuskilpailut

text: Ensimmäisen kerran ne järjestettiin vuonna 1972. Vuosina 1973–1985 ne järjestettiin parittomina vuosina. Vuodesta 1986 lähtien kilpailut on järjestetty parillisina vuosina. Vuodesta 2004 lähtien on kilpailtu myös lentomäen joukkuemaailmanmestaruudesta lukuun ottamatta vuotta 2014, jolloin kilpailu jouduttiin perumaan.


title: Lentomäen maailmanmestaruuskilpailut

text: Tilanne vuoden 2018 MM-kilpailuiden jälkeen.


title: Roxette

text: Roxette on ruotsalainen Halmstadista kotoisin oleva pop-duo, jonka jäsenet ovat laulaja Marie Fredriksson ja säveltäjä-sanoittaja Per Gessle. Duo perustettiin 1986. Kulta-aikanaan 1990-luvun alussa se oli yksi maailman suosituimmista yhtyeistä. Duo lopetti konsertoinnin vuonna 2016.


title: Roxette

text: Per Gessle ja Marie Fredriksson tapasivat 1970-luvun lopulla, kun Fredriksson lauloi Strul & Ma Mas Barn -yhtyeessä ja Gessle soitti Ruotsissa suositussa Gyllene Tider -yhtyeessä. Fredriksson liittyi Gyllene Tideriin taustalaulajaksi 1981. Hän julkaisi 1984 soololevyn, jolle Gessle oli kirjoittanut yhden kappaleen. Gyllene Tiderin yhdysvaltalainen levy-yhtiö sai yhtyeen vaihtamaan nimensä Roxetteksi vuonna 1984 kun se julkaisi englanninkielisen EP:n nimeltä "Heartland". Yhtye kuitenkin hajosi, ja Gessle ja Fredriksson jatkoivat Roxettea duona. He julkaisivat singlen "Neverending Love", josta tuli hitti Ruotsissa. Duon ensimmäinen yhteinen Roxette-albumi "Pearls of Passion" julkaistiin 1986. Albumia ei kuitenkaan julkaistu Yhdysvalloissa. Vuoden 1988 albumi "Look Sharp!" jäi myös aluksi julkaisematta Yhdysvalloissa, kunnes yhdysvaltalainen vaihto-oppilas toi levyn Ruotsista Minneapolisiin ja sai paikallisen radioaseman soittamaan kappaletta "The Look". Levy-yhtiö julkaisi albumin, ja "The Look" ja "It Must Have Been Love" nousivat Yhdysvaltain singlelistan kärkeen ja albumi myi platinaa. Myös seuraava albumi "Joyride" myi Yhdysvalloissa platinaa. Sitä seuranneet albumit menestyivät hyvin vielä Ruotsissa ja Euroopassa.


title: Roxette

text: Vuonna 2002 Roxette joutui tauolle kun Fredriksson sai aivokasvaimen. Duo palasi lavoille 2008 ja julkaisi uuden albumin "Charm School" vuonna 2011. Roxette ilmoitti vuonna 2016 lopettavansa konsertoinnin, sillä Fredrikssonin terveys ei sitä enää kestä.


title: Pierre Plantard

text: Pierre Athanase Marie Plantard (8. maaliskuuta 1920 – 3. helmikuuta 2000) oli ranskalainen harrastelijatoimittaja ja piirtäjä, itseoppinut hermetisti, mielestään "harmaa eminenssi", Siionin luostaria koskevien tarinoiden keksijä. Hän perusti ja rekisteröi "järjestön" Ranskassa, Annemassessa 1956. Perustettaessa järjestö julkaisi lehteä "C.I.R.C.U.I.T.", jossa kuvattiin tavoitteet: paikallisten vuokra-asuntojen ja niiden asukkaiden olosuhteiden parantaminen. 1960-luvulla Plantard loi upouuden historian samalle nimelle, ja tuolloin järjestö esiintyi merovingien sukujuurten ylläpitäjänä. Plantard itse kuvitteli olevansa Dagobert II:n jälkeläinen, laati väärennetyt sukutaulut ja vaihtoi sukunimekseen Plantard de Saint Clair.


title: Pierre Plantard

text: Hän sai mainetta englanninkielisessä maailmassa vuonna 1982 julkaistun Baigentin, Leighin ja Lincolnin teoksen "The Holy Blood and the Holy Grail" myötä. Teos suomennettiin vuonna 2005 nimellä "Pyhä veri, pyhä Graal".


title: Alamaailman Vasarat

text: Alamaailman Vasarat oli vuosina 1997–2014 toiminut suomalainen soitinmusiikkiyhtye. Yhtyeen musiikki sisältää muun muassa jazz-, rock-, punk- ja heavy-vaikutteita. Musiikkia on verrattu myös Klezmer-musiikkiin.


title: Alamaailman Vasarat

text: Alamaailman Vasarat perustettiin vuonna 1997, kun Höyry-kone -yhtyeen basisti Jarno Sarkula osti sopraanosaksofonin ja perusti rumpali Teemu Hännisen kanssa yhtyeen. Myöhemmin kokoonpanoon liittyivät Miikka Huttunen (piano ja kosketinsoittimet), Marko Manninen (sello) ja Erno Haukkala (puhallinsoittimet). Ensimmäisen keikkansa yhtye soitti helmikuussa 1999.


title: Alamaailman Vasarat

text: Ensimmäinen albumi "Vasaraasia" julkaistiin syyskuussa 2000. Vuonna 2002 yhtyeeseen liittyi toinen sellisti Tuukka Helminen, joka oli aluksi toiminut Marko Mannisen sijaisena yhtyeen keikoilla. Maaliskuussa 2003 julkaistiin yhtyeen toinen albumi "Käärmelautakunta".


title: Alamaailman Vasarat

text: Kesällä 2003 yhtye aloitti yhteistyön Tuomari Nurmion kanssa. Yhteistyö huipentui maaliskuussa 2005 julkaistuun yhteislevyyn "Kinaporin Kalifaatti", joka voitti myöhemmin samana vuonna Teosto-palkinnon. Mukana Tuomari Nurmion ja Alamaailman Vasaroiden yhteiskeikoilla sekä levyllä oli myös muun muassa Nurmion yhtyeissä soittanut rumpali Markku Hillilä. Yhtye teki keikkoja Nurmion kanssa syyskuuhun 2005 asti.


title: Alamaailman Vasarat

text: Yhtye julkaisi albumin, "Maahan", maaliskuussa 2007.


title: Alamaailman Vasarat

text: Huhtikuussa 2009 julkaistiin yhtyeen uusin albumi, "Huuro Kolkko". Toukokuussa 2010 yhtyeeltä ilmestyi live-DVD "Haudasta lomilla".


title: Alamaailman Vasarat

text: Yhtye on konsertoinut paljon ulkomailla, muun muassa Yhdysvalloissa, Kanadassa, Meksikossa, Japanissa ja useissa Euroopan maissa.


title: Alamaailman Vasarat

text: Yhtye soitti viimeiset keikkansa lapin kiertueella kesällä 2014. Sen piti soittaa vielä lokakuussa 2014 Espoossa, mutta konserttia ei lopulta järjestetty.


title: Kenelle kellot soivat

text: Kenelle kellot soivat ("For Whom the Bell Tolls") on Ernest Hemingwayn vuonna 1940 julkaistu romaani. Se kertoo yhdysvaltalaisen miehen tarinan Espanjan sisällissodan (1936–1939) aikana.


title: Kenelle kellot soivat

text: Teoksen nimi on peräisin John Donnen kirjoituksesta "Rukouksia sairasvuoteelta" ("Devotions upon Emergent Occasions", 1624, suom. Paavo Rissanen):


title: Kenelle kellot soivat

text: "Kenelle kellot soivat" on Hemingwayn merkittävimpiä teoksia. Se perustuu kirjailijan kokemuksiin kirjeenvaihtajana Espanjassa sisällissodan aikaan. Teos kertoo amerikkalaisesta Robert Jordanista, joka toimii tasavaltalaisten puolella räjähdeasiantuntijana. Saatuaan tehtäväkseen erään sillan räjäyttämisen hän liittyy fasistien alueella toimivaan sissijoukkoon.Sam Wood on ohjannut Hemingwayn kirjaan perustuvan elokuvan "Kenelle kellot soivat".


title: EOS-Aqua

text: Aqua (EOS PM-1) on NASAn monikansallinen Maata kiertävä tieteellinen tutkimussatelliitti. Sen tehtävänä on tutkia sadetta, haihtumista ja veden kiertokulkua. Satelliitti laukaistiin Vandenbergin ilmavoimien tukikohdasta 4. toukokuuta 2002 Boeing Delta II -raketilla . Nimi Aqua tarkoittaa latinan kielellä vettä. Satelliitissa on kuusi veden tutkimuslaitetta.


title: EOS-Aqua

text: Aqua-satelliitti on toinen merkittävä komponentti Maan maaperää, biosfääriä, meriä ja ilmakehää tutkivaa Earth Observing Systemiä (EOS). Sitä edelsi Terra-satelliitti (laukaistu 1999) ja seurasi Aura-satelliitti (laukaistu 2004). Aqua painaa 2 850 kg, lisäksi laukaisussa oli noin 230 kg polttoainetta. Kuljetusasennossa satelliitin koko oli 2,68 m x 2,49 m x 6,49 m, kiertoradalla aukilevitettynä 4,81 m x 16,70 m x 8,04 m.


title: EOS-Aqua

text: Aqua on sääsatelliittien tapaan sijoitettu aurinkosynkroniselle radalle. Sen nouseva solmu (ekvaattorin ylitys pohjoiseen) tapahtuu (ylityksen sattuessa kohdalle) kullakin pituuspiirillä paikallista aikaa noin klo 13:30, ja vastaavasti laskeva solmu noin klo 01:30. Satelliitin radan korkeus on 705 km, inklinaatio 98 astetta ja periodi 99 minuuttia .


title: Viinilasi

text: Viinilaseja on kolmea perussarjaa: punaviinille, valkoviinille ja samppanjalle. Väkevälle viinille on lisäksi oma lasinsa.


title: Viinilasi

text: Viinilaseista pienin, väkevä viinilasi, on vetoisuudeltaan noin 12–16 senttilitran kokoinen lasi. Aivan kuten cocktaillasissakin, väkevän viinilasin perusominaisuuksiin kuuluu jalallinen, maljamainen, ei kuitenkaan voimakkaasti ylöspäin levenevä lasi.


title: Viinilasi

text: Punaviinille tarkoitetun viinilasin perusominaisuuksiin kuuluu muihin lasityyppeihin verrattuna pyöreämpi ja leveämpi maljaosa, mikä auttaa viiniä hapettumaan paremmin. Viinin päästessä hapen kanssa kosketuksiin maku, haju ja niiden aromit vahvistuvat. Tämä on erityisen olennaista punaviineille niiden monimutkaisten ja kehittyneiden makujensa vuoksi. Lisäksi hapen uskotaan pehmentävän viinin makua, etenkin iältään nuoremmissa -tyylisissä punaviineissä, joissa tanniinit ovat usein vähemmän kehittyneitä ja siksi maultaan kuivempia, karvaampia ja suuta kiristävämpiä. Joissakin tapauksissa tietyt valko-, tai jopa kuohuviinit, hyötyvät hapettumisesta.


title: Viinilasi

text: Yleisesti normaalikokoisen punaviinilasin vetoisuus on 30-50 senttilitraa (cl). On kuitenkin olemassa viinilaseja, jotka ovat vetoisuudeltaan ja kooltaan vieläkin suurempia. Mittavan vetoisuuden lisäksi isomman maljaosan on todettu parantavan hapettumista, helpottaa ja auttaa viinin pyörittämistä (swirling) lasissa.


title: Viinilasi

text: Useat tunnetut alan lasivalmistajat ovat jo useampia vuosikymmeniä valmistaneet eri rypälelajikkeille ja viinityyleille suunnattuja viinilaseja. Tunnetuimpia brändejä ovat Riedel, Spiegelau (nykyään Riedelin linjasto) ja Schott Zwiesel. Näitä erityisiä punaviinilaseja ovat esimerkiksi


title: Viinilasi

text: Aivan kuten punaviinilasissa, myös valkoviinilasin yleinen vetoisuus on 15–19 senttilitraa, jopa 28 senttilitraa. Profiililtaan valkoviinilasi muistuttaa väkevää viinilasia, mutta on hieman isompi.


title: Viinilasi

text: Samppanjalasi on vetoisuudeltaan noin 15–23 senttilitran kokoinen lasi. Samppanjalasin ominaispiirteisiin kuuluu lyhyt kaula ja huilumainen lasi, joka hyvin usein levenee ylöspäin.


title: Rippi

text: Rippi on kristinuskossa synnintunnustus ja siihen liittyvä synninpäästö. Usein ripittäytyminen tapahtuu yksityisrippinä, jossa ripittäytyjä tunnustaa syntinsä ripittäjälle, joka on usein pappi. Yhteiseksi tai yleiseksi ripiksi nimitetään tilannetta, jossa (usein jumalanpalveluksessa) seurakunta tunnustaa valmista tunnustustekstiä käyttäen syntinsä ja pappi julistaa yleisen synninpäästön. Katolisessa kirkossa ja ortodoksisessa kirkossa yksityisrippiä nimitetään usein myös parannuksen tai katumuksen sakramentiksi tai mysteerioksi. Jumalanpalveluksessa käytetyllä yleisellä ripillä ei ole sakramentaalista asemaa.


title: Rippi

text: Osallistuessaan katumuksen sakramenttiin eli mysteerioon ihminen tekee mielenmuutoksen. Hänen on tarkoitus hylätä synninteko ja turvautua Jumalaan. Papin kautta ja avustuksella ihminen pyytää anteeksi tekemiään syntejä ja pahoja tekoja ja ajatuksia. Katumuksen sakramentin kautta hän saa anteeksiannon. Se on hengellinen parannus, joka auttaa ihmistä lähestymään paremmin Jumalaa, lähimmäisiään ja itseään.


title: Rippi

text: Ripittäytyvä henkilö valmistautuu rippiin tutkiskelemalla omaatuntoaan. Ripittäytyessään hän katuu syntejään, tunnustaa kaikki vähänkin vakavammat syntinsä papille ja päättää vakaasti olla tekemättä niitä enää. Pappi antaa ripittäytyjälle synninpäästön ja määrää tälle katumustyön, jonka ripittäytyjä suorittaa myöhemmin. Tällä tavoin kristitty pääsee sopuun Jumalan ja kirkon kanssa ja saa anteeksi kuolemansynnin, joka johtaisi iankaikkiseen rangaistukseen. Hän saa sisäisen rauhan ja voimaa kristillisen elämän taisteluihin.


title: Rippi

text: Rippi toimitetaan lähes aina yksityisrippinä. Antaessaan synninpäästön pappi tavallisesti lausuu seuraavat sanat: ""Jumala, laupeuden Isä, joka Poikansa kuoleman ja ylösnousemuksen kautta sovitti maailman itsensä kanssa ja vuodatti Pyhän Hengen syntien anteeksi saamiseksi, hän itse antakoon sinulle anteeksiannon ja rauhan kirkkonsa palveluviran kautta. Ja minä päästän sinut synneistäsi Isän ja Pojan ja Pyhän Hengen nimeen.""